Инфоурок / Информатика / Рабочие программы / Лидер 21 века на узбекском языке\nШымкент шаҳри Абай тумани А.П.Чехов номли №21 умумий ўрта мактаб\n«XXI аср сардори» интелектуал ўйини\nТайёрлаган: Абдувалиева У.\nАссалому алейкум ҳурматли устозлар ва азиз ўқувчилар. 17февралдан 22 февраль оралиғида “Ўқувчиларнинг табиий математик йўналиш фанларига қизиқишни орттириш мақсадида» ўтказилаётган математика, информатика ва химия-биология хафталигига боғишлаб, “XXI аср сардори» интеллектуал ўйинига ташриф буюрдинглар\nБуюк олим Михаил Васильевич Ломоносов айтишларича “Химия, физиканинг ўнг қўли, математика эса унинг кўзидир”\nБугунги интеллектуал ўйиннинг шартлари қуйдагилардан иборатдир\n1 . Байга ўйини яъни ким биринчи жавоб бериш\n«Фанлар аро мусобака»\n5. Муаммо савол\nБугунги конкурсимизнинг хайят аьзолари билан таништирамиз\n1. Директор уринбосари Хасанова Гулноз опой\n2.Математика\tфан ўқитувчиси Исраилов Акрам\n3.Биология\tфан ўкитувчиси Шарипбаева Гулнора опой\n4.Физика фан ўқитувчиси Избасарова Арайлым\nЭнди эса сизларни бугунги конкурс иштирокчилари билан таништирамиз\n«А» синф ўқувчиси Юнусов Зухриддин\n«А» синф уқувчиси Ташметова Малика\n9 «Б» синф ўқувчиси Мураджанов Дилшод\n9 «Б» синф ўқувчиси Ирискулов Достон\n8«А» синф ўқувчиси Таиров Шерзад\n8«А» синф ўқувчиси Акмурзаев Шерзод\n8«Б» синф ўқувчиси Разакбердиева Ирода\n8«Б» синф ўқувчиси Исмаилова Шахноза\n-Биринчи шартимиз бу «Байга» ўйини бўлиб бунда 5 фанлар бўйича 25 та савол уқилади. Бу конкурсимизнинг шарти ким биринчи жавоб бериш. Хар бир берилган жавоб, хайят аьзолари томонидан 1 балл билан баҳоланади. Бу шартимиздан сунг энг кам олган бир уқувчи конурсимиздан чиқиб кетади.\n-Энди хайят аьзоларига навбат\t,\n-Иккинчи шартимиз бу «Жорға» ўйини. Бунда хар бир иштирокчи бир минутда нечта саволга жавоб бера олади. Хар туғри жавоб учун бир баллдан берилади. Бу шартимиздан сунг энг кам олган икки уқувчи конурсимиздан чиқиб кетади.\nЭнди хайят аьзоларига навбат\n-Учинчи шартимиз “Ребус” бунда хар фан буйича иккитадан ребуслар бор. Иштирокчимиз маълум бир вақт ичида сузни топиб бериш керак. Бу шартимиздан сунг энг кам олган бир уқувчи конурсимиздан чиқиб кетади.\nҲозир эса бадий қисм 10 “А” синф ўқувчиси Ғулом қўшиқ куйлайди\n- Туртинчи шартимиз фанлар аро мусобака бўлиб, унда энг юқори балл туплаган иштирокчи биринчи бошлайди. Бу иштирокчи ўзига яқин бўлган фанни ва категорияни танлаб саволга жавоб беради. Агарда иштирокчи саволга жавоб бера олмаса, бошка иштирокчи жавоб бериши мумкин. Бу шартимиздан сунг энг кам олган бир уқувчи конурсимиздан чиқиб кетади.\n-Энди хайят аьзоларига навбат\n- Сўнги туримиз “Муаммо савол “. Иштирокчиларимиз маълум бир вақт ичида уйланиб жавоб беради\nИштирокчиларимиз уйланаётган вақтда 5 “Б” синф ўқувчиси Қулабдуллаева Дияра қўшиқ куйлайди . Бу шартимиз учун хайят аьзолари максимум 5 балл билан бахоланади.\n-Энди хайят аьзоларига навбат\t\_f $\nФанлар аро мусобақа\nАквариумдаги балиқнинг тана температурасини қандай улчайди (1 балл)\nЛейкоцит билан амёба қандай белгилари буйича бир –бирига ухшайди? (2 балл)\nХар қандай усимлик агар ёзнинг куни -100, -150С температура булса нобуд булади. Нима учун қишнинг - 400С температурада чидайди? (3 балл)\nСимоб термометри билан бир томчи иссиқ сувнинг температурасининг улчашга буладими? (булмайди, чунки у холда сув томчисининг температурси дархол узгаради) (2 балл)\nМуз қандай холда иситувчи булиши мумкин? (Бошқа модда температураси музнинг температурасидан паст булганда) (1 балл)\nНима учун одамлар қулани темирдан олдин фойдаланган? (чунки қуланинг эриш температураси темирнинг эриш температурасидан паст булгани учун) (3 балл)\nГеология эра деганимиз нима? (Ер тарихида ер ва тоғларни пайдо булиши билан боғлиқ булган, бир неча юз миллион йилларини уз ичига олган давр) (2 балл)\nАнтропология нимани урганади? (одамларнинг пайдо булиши, уларнинг ирқлари хақида фикр юритувчи ирқшунослик фан) (1 балл)\nМоддаларнинг 7 холатини яъни куринишини айтинг (қаттиқ,суюқ, газсимон, плазма холати, эпиплазма холати, физик вакуум холати) (3 балл)\n2. (2 балл)\nКомпьютернинг иккинчи авллоди нималар асосида тузилган? (транзисторли ) (1 балл)\nMS Office га кандай программалар киради? MS Word. MS Excel, MS Power Point, MS Publisher, MS Outlook, MS Access (2 балл)\nБиринчи компьютернинг асосчиси (Чарльза Бэббиджа (1791-1871) называют английским математиком, изобретатель первой аналитической вычислительной машины) (3 балл)\n1.Унолтилик санок тизимда 15 кандай белгиланади? (F)\n2. Иккилик санок тизим кандай сонларни кабуллайди? ( 0 ва 1)\n3. CorelDraw файлининг типи кандай? (.cdr)\n4. Биринчи компьютерлар нима асосида тузилган (электронно лампали)\n5. Буғирсоқ эртаги қайси алгоритмга киради? (циклли)\nБиссектриса нимани иккига булади? (бурчакни)\n990 сонининг ундан бир булаги (99)\nУчбурчак ички бурчак йиғиндиси нечага тенг (1800)\n6 ва 7 рақамлардан иборат сон қайси пайтда 7 сонидан кичик булади ( )\nМедиана нимани тенг иккига булади (учидан тушган асосни)\nМонарх грекча ким? (Монарх- подшох, авлоддан авлодга утувчи давлатнинг ягона, хукуки чекланмаган хукумдор)\nКосмология қандай фан? (оламнинг тузилиши ва ривожланиши хақидаги фан)\nЙил деганда нима тушунамиз? (Ернинг Қуеш атрофида бир марта тулиқ айланиб чиқиш даври)\nОзарбайджон нима деган маънони билдиради? (Оловли мамлакат дегани, «Озор»- сузи исломгача фариштасининг номи булган)\nГаллилея бу - (Фластиннинг илгари номи)\nДенгиз суви 00С температурада нима учун музламайди? (тузли сувнинг музлаш температураси 00С дан паст )\nНима сабабдан қанднинг совуқ сувга қараганда иссиқ сувда тез эрийди? (температура ортган сайин диффузия ходисаси хам ортади)\nАлпинистлар тоғнинг чуққисида тайёрлашади, бировақти келганда таом тайёр булмайди, нима учун? (атмасфералик босим паст булгани учун)\nОйнинг юзида туриб тушган юлдузни куришга буладими? (йуқ, чунки ойда атмосфера булмайди)\n3 та куйлак иссиқми ёки шу 3 та куйлак 0алинлигидаги 1 та куйлакми, (3 та куйлак)\nНима учун бақа ва қурбақа совуқ булади?\nОлинган коллекцияда колорадо қунғизи ва бутли ургимчаклар сони бирдай. Хаммасини қушиб санаганда уларнинг оёқлари 336 га тенг. Коллекцияда қанча бутли ургумчак бор?\nЧақолоқда қанча суяк бор? (350 та)\nАсаларининг оғиз аппаратининг вазифаси ( )\nАфтотроф организмларга қандай организмлар киради? (фотосинтез рекцияси натижасида органик модда хосил қиладиган)\nЖорға уйини 1-уқувчи\nБиология . Узоқ яшовчиларни қандай фан урганади? (геронтология)\nАлабута усимлиги қайси оилага киради? (шурадош оиласи)\nТаркибидан йод олинадиган сувути. (ламинария)\nҚулоқ бурун оралиғида жойлашган найча (Евстихиев найча)\nИнформатика. Браузер нима? Унинг турлари ( опера, интернет эксплорер, мозила ва бошқалар . интернетга кирувчи программа)\nPaint файлининг типи кандай? (bmp)\nIBM компаниясининг асосчиси (Компания IBM – старейший в мире производитель компьютерной техники. Ее история началась в 1860 году, с рождением будущего основателя компании Германа Холлерита.)\nMod нима? (булиш қолдиқни ёзиш)\nФизика. Ерга энг яқин юлдуз (қуеш)\nНарсанинг юриб утган йули (траектория)\nДиффузия қай холатда тез утади? (газ холатида)\nАгар хашакни пресласа, унинг массаси узгарадими? (йуқ)\nГеография. Олимп тоғи қаерда жойлашган? (Шимолий Грециядаги тоғ)\nТовуқлар эрта кузда тулласа қиш қандай булади? (қиш илиқ булади)\nЖайхун қайси дарёнинг номи? (Амурдарёнинг олдинги номи)\nМино- қаерда жойлашган? (Арабистондаги тоғ)\nМатематика. 13 соннинг квадрати нечага тенг? (169)\nДискременант нольга тенг булса тенглама нечта ечимга эга? (1)\n900 га тенг бурчак ( туғри бурчак)\n2+2*2 = (8)\nБиология. Катта одамда қанча суяк бор? (206та)\nОдам миясида қандапй куприк бор? (Веролиев куприги)\nГомойтерм организмларга қандай организмлар киради? (иссиққонли органгизмлар)\nУпканинг тириклик сиғими нечага тенг (5000)\nИнформатика. Apeil компаниясининг асосчиси (Стив Джобс)\nDiv нима? (булиш , бутун сонни ёзиш)\nХозирги компьютелар нималар асосида тузилган? (интеграль схемалар)\nКозогистндаги провайдерлар (қазақтелеком ва бошқалар)\nФизика. Ойда компас ишлайдими? (йуқ)\nНарса нимадан иборат? (молекула)\nСтолнинг турт бурчаги бор, агар бир бурчагини кесиб ташласак, қанча бурчак қолади? (5)\nИкки одам тоғиз қумолақ уйинини 2 соат уйнайди, хар бир уйинчи неча соат уйнайди? (2 соат)\nҚуеш системасидаги энг катта планета (юпитер)\nГеография. Ёзда мева куп булса, қиш қандай булади? (Қиш совуқ булади)\nАмазонка грекча нима маънони билдиради? (жангари чавандоз аёл)\n«Осиё дарвозаси» дебаталадиган давлат (Сингапур)\nҚайси йили улуғ йил деб атаймиз? (хар 4 йилда 1 марта 29 февраль куни)\nМатематика. 00 ва 900 орасидаги бурчак (уткир бурчак)\nУ= - 2Х2 функция графиги тармоқлари қандай йуналган,? (пастга)\nТуғри туртбурчакнинг юзи (S=ab)\nДискременант нолдан катта булса тенглама нечта ечимга эга? (2)\nБиология. Бошқа суягига брикмаган алохида жойлашган одам суяги қаерда жойлашган? (тилнинг тагида)\nҚурбақанинг нечта буйин умуртқаси бор? (1 та)\nЕр юзида энг куп тарқалган қуш қайси? (кабутар)\nПахта пояси қандай поялар турига киради? (тик усувчи поя)\n1.Информатика. PhotoShop файлининг типи кандай? (png)\n2. Биринчи компьютернинг номи (эниак)\n3. HP компаниясининг асосчиси (Bill Hewlett и Dave Packard)\n4. Компьютернинг учинчи авллоди нималар асосида тузилган? (интегрированные устройства (интегральные схемы, чипы. Интегрированное устройство - это небольшая пластинка из чистого кремния, на которой являются...)\n1. физика. Иккита қушилган от 40 км йул юрса, битта от қанча йул юради? (40км)\n2. Температурани улчаш қуроли (термометр)\n3. сувнинг қаттиқ холати (муз)\n4. молекуланинг бир бирига утиш хордисаси (диффузия)\n1. География. Хар 10 м да температура неча градусга узгаради? (-0,60С га пасаяди)\n2. Сайхун – қайси дарёнинг номи? (Сирдарёнинг қадимги номи)\n3. Мино- қаерда жойлашган? (Арабистондаги тоғ)\n4.Амазонка грекча нима маънони билдиради? (жангари чавандоз аёл)\n1. математика . 900 га тенг бурчак ( туғри бурчак)\n2. Дискременант нолдан катта булса тенглама нечта ечимга эга? (2)\n3. У= - 2Х2 функция графиги тармоқлари қандай йуналган,? (пастга)\n4. Доиранинг марказидан утиб икки томонни туташтурувчи кесма ( диаметр)\nБиология. Бақа ва қурбақа личинкаси нима деб аталади? (личинка)\nІІ-гурух консумент организмларга қандай организмлар киради? (йиртқич хайвонлар)\nПойкилотерм организмларга қандай организмлар киради? (совуққонли организм)\nУсимликка хам хайвонга хам ухшаб озиқланадиган организм (яшил эвглена)\n1.Информатика. Сурат ва расм файлининг типи кандай? (bmp. Jpg)\n2. 5Mod2 (1)\n3. Компьютернинг учинчи авллоди нималар асосида тузилган? (интегрированные устройства (интегральные схемы, чипы. Интегрированное устройство - это небольшая пластинка из чистого кремния, на которой являются...)\n4. Козогистндаги провайдерлар (қазақтелеком ва бошқалар)\n1. физика. Молекуланинг тартибсиз харакати (диффузия)\n2. муз қандай температурада эрийди? (00С)\n3. 360 минутда қанча соат бор? (6 соат)\n4.Бир дона тухум 3 минутда пишса, 5 дона тухум неча минутда пишади? (3 мин)\n1. география. . Мино- қаерда жойлашган? (Арабистондаги тоғ)\n2.Амазонка грекча нима маънони билдиради? (жангари чавандоз аёл)\n3.«Осиё дарвозаси» дебаталадиган давлат (Сингапур)\n4.Қайси йили улуғ йил деб атаймиз? (хар 4 йилда 1 марта 29 февраль куни)\n1. математика. Қандай тенгламани чала квадрат тенглама деймиз? (ax2+bx=0)\n2. У= - 2Х2 функция графиги тармоқлари қандай йуналган,? (пастга)\n3. Доиранинг марказидан утиб икки томонни туташтурувчи кесма ( диаметр)\n4. 2+2*2 = (8)\n5 – уқувчи\nИнформатика.1. Браузер нима? Унинг турлари ( опера, интернет эксплорер, мозила ва бошқалар . интернетга кирувчи программа)\n2.Paint файлининг типи кандай? (bmp)\n3. Div нима? (булиш , бутун сонни ёзиш)\n4.Хозирги компьютелар нималар асосида тузилган? (интеграль схемалар)\n3.Температурани улчаш қуроли (термометр)\n4. Нарса нимадан иборат? (молекула)\n3.Мино- қаерда жойлашган? (Арабистондаги тоғ)\n2. У= - 2Х2 функция графиги тармо0лари 0андай йуналган,? (пастга)\n3.Туғри туртбурчакнинг юзи (S=ab)\n4.Дискременант нолдан катта булса тенглама нечта ечимга эга? (2)\n1.Биология. Гомойтерм организмларга қандай организмлар киради? (иссиққонли органгизмлар)\n2.Упканинг тириклик сиғими нечага тенг (5000)\n3.Ер юзида энг куп тарқалган қуш қайси? (кабутар)\n4.Пахта пояси қандай поялар турига киради? (тик усувчи поя)\n1.IBM компаниясининг асосчиси (Компания IBM – старейший в мире производитель компьютерной техники. Ее история началась в 1860 году, с рождением будущего основателя компании Германа Холлерита.)\n.PhotoShop файлининг типи кандай? (png)\nБиринчи компьютернинг номи (эниак)\n1.Диффузия қай холатда тез утади? (газ холатида)\n2.Агар хашакни пресласа, унинг массаси узгарадими? (йуқ)\nУ= - 2Х2 функция графиги тармо0лари 0андай йуналган,? (пастга)\n2. 5Div2 (2)\n4. Козоғистндаги провайдерлар (қазақтелеком ва бошқалар)\n1.География. Олимп тоғи қаерда жойлашган? (Шимолий Грециядаги тоғ)\n2.Товуқлар эрта кузда тулласа қиш қандай булади? (қиш илиқ булади)\n3.Жайхун қайси дарёнинг номи? (Амурдарёнинг олдинги номи)\n4.Мино- қаерда жойлашган? (Арабистондаги тоғ)\nДоиранинг марказидан утиб икки томонни туташтурувчи кесма ( диаметр)\nНомер материала: ДA-030728


Ўзбекистонлик дзюдочилар жаҳон чемпионатининг аралаш жамоавий йўналишида учинчи ўринни қўлга киритди\nЎзбекистон дзюдо терма жамоаси Венгрия пойтахти Будапештда ўтган жаҳон чемпионатида аралаш жамоавий йўналишда учинчи ўринни қўлга киритди.\nБудапешт шаҳрида 7–14 июнь кунлари дзюдо бўйича жаҳон чемпионати бўлиб ўтди. Сўнгги кунги баҳсларда ўзбекистонлик дзюдочилар илк бор жаҳон чемпионатининг аралаш жамоавий йўналишида учинчи ўринга эга чиқди.\nАралаш жамоавий баҳсларда дастлаб мезбон Венгрия (4:2), чорак финалда Бразилия (4:0) термасидан устун келган ўзбекистонлик дзюдочилар яримфиналда французларга қарши кечган баҳсларда мағлуб бўлди (1-4). Бронза медали учун кечган беллашувда Жанубий Корея термаси 4:1 ҳисобида таслим этилди.\nБундан аввал яккалик баҳсларда 90 кг вазнда Давлат Бобонов жаҳон чемпионатининг кумуш медалини қўлга киритганди.\nШу тариқа Ўзбекистон дзюдо терма жамоаси жаҳон чемпионатини битта кумуш ва аралаш жамоа йўналишидаги бронза медали билан якунлади.\nШунингдек, мусобақанинг сўнгги кунида жаҳон чемпионати мезбонлигини топшириш маросими бўлиб ўтди. Халқаро дзюдо федерацияси байроғи кейинги мезбон сифатида Ўзбекистонга топширилди.\nДзюдо бўйича келгуси жаҳон чемпионатига 2022 йил Тошкент шаҳри мезбонлик қилади. Бу ушбу спорт турида катталар ўртасидаги илк дунё биринчилиги сифатида тарихда қолади. Мусобақа саналари расман маълум қилинмаган.\n11:44 / 08.04.2022\nДзюдочи Элбек Абдуллаев 4 йилга дисквалификация қилинди


Қирғизистон Катта Наманган каналига сув беришни тўхтатиши мумкин\nТоктоғул сув омбори.\nҚирғизистон ҳукумати Катта Наманган каналидаги сувни вақтинча беркитиши мумкинлигидан огоҳлантирмоқда. Бишкек расмийлари бу каналнинг техник ҳолати билан боғлиқ эканини айтмоқда. Аммо сиёсатшунослар Қирғизистон Тошкентнинг икки ойдан бери Ўшга газ бермаётганига жавоб тариқасида мана шундай қадам ташлаётганини айтмоқда.\nҚирғизистон Бош вазири ўринбосари Абдураҳмон Маматалиев Катта Наманган канали бошидаги гидротехник иншоот анча эскиргани ва уни таъмирлаш учун сув оқими вақтинча тўхтатилиши мумкинлигини айтди. Бош вазир ўринбосарининг маълум қилишича, ҳукуматнинг махсус комиссияси Қирғизистон жанубидаги сув хўжалиги аҳволи билан танишганидан сўнг ҳукуматга мана шундай таклиф киритган.\n-Сув мутахасислари Наманган каналини вақтинча ёпиб туришни таклиф қилмоқда. Бу масала яқин кунда ҳукумат йиғилишида қараб чиқилади. Мазкур канал 53 йилдан бери таъмирланмаган экан. Шунинг учун канални ёпиш керак. Бу техник масала ва Ўзбекистон билан сиёсий қарама-қаршилик келтириб чиқаришга қаратилган сиёсий ўйин йўқ, -деди Абдураҳмон Маматалиев.\nҚирғиз расмийларининг таъкидича, Катта Наманган каналига Жалолободдаги Учқўрғон ГЭСидан секундига 35 куб метр сув берилади. Шундан 30 куб метри Ўзбекистонга оқади. Бу сув билан Наманган вилоятидаги тўртта туманда қишлоқ хўжалик ерлари суғорилади.\nБу канал ўтган асрнинг 70 йилларида қурилган ва умумий узунлиги 135 километрдир. Канал Қирғизистондаги Норин дарёсидан бошланади ва Ўзбекистонда Сирдарёга уланади.\nҚирғизистон расмийлари каналнинг ёпилиши сиёсат билан боғлиқ эмаслигини айтаётган бўлсалар-да, айрим сиёсатшунослар буни Тошкентнинг Ўшга икки ойдан бери газ бермаётгани билан боғламоқдалар. Ўзбекистон Ўшга газ беришни 14 апрелда тўхтатган. Шу кунгача Ўзбекистон билан газ таъминотини тиклаш юзасидан олиб борилаётган музокаралар натижа бермай келмоқда.\n-Катта Наманган каналига сув берилишининг тўхтатилишига таъмирлаш ишларини сабаб қилиб кўрсатсак ҳам, ёки бошқа баҳона ишлатилса ҳам Ўзбекистон томони буни Ўшга газ берилмаётганига жавоб тариқасида қабул қилади. Бу масала икки давлат ўртасидаги мураккаб муносабатларни янада мураккаблаштиради, - деди сиёсатшунос Эмил Жураев.\nБироқ Қирғизистон Бош вазирининг биринчи ўринбосари Тайирбек Сарпашев ўтган ҳафтада Қирғизистоннинг амалдаги ҳукумати ҳеч қачон бундай қалтис қарорни қабул қилмаслигини билдирган эди.\nҚирғизистон Сув масалалари институтининг билдиришича, Ўзбекистонга ҳар йили Тўқтўғул сув омборидан 10 миллиард кубометр сув берилади. Бундан ташқари яна бир қатор кичик сув омборлари ва ГЭСлардан ҳам Ўзбекистоннинг айрим каналларига сув оқизилади.


Энг қиммат трансфер бўлган ўзбекистонлик футболчилар (ТОП-5) / Olamsport.com\n02 окт 17:01\nЭнг қиммат трансфер бўлган ўзбекистонлик футболчилар (ТОП-5)\nТеглар : Одил АҳмедовИгорь СергеевСардор РашидовЭлдор ШомуродовСервер Жепаров Остон ЎруновТрансфер\nХабарингиз бор, “Ростов” форварди Элдор Шомуродов “Женоа” аъзосига айланди.\nГенуяликлар 25 ёшли футболчи учун бонуслар билан бирга 9 млн евро тўлайдиган бўлди. Шу тариқа, Шомуродов Ўзбекистон тарихида трансфер қилинган энг қиммат футболчига айланиб олди. Transfermarkt манбасига кўра, донликлар Элдорни 2017 йил “Бунёдкор”дан 300 минг еврога харид қилишганди ва бугунга келиб унинг трансферидан яхшигина маблағ ишлаб олишди. Албатта, унинг нархи кўтарилишига жамоада кўрсатган ёрқин ўйинлари ҳам сабаб бўлди.\nБунгача эса трансфер сотуви бўйича пешқадамлик Ўзбекистон МТЖ сардори Одил Аҳмедовга тегишли бўлган. 2017 йилнинг январида “Краснодар” Аҳмедовни 7 млн евро эвазига “Шанхай СИПГ”га қўйиб юборганди. Маълумот ўрнида, Одил 2011 йил "Пахтакор"дан юлдузларни йиғаётган "Анжи"га 1,7 млн, 2014 йил эса "Анжи"дан "Краснодар"га 4 млн евро евазига сотилган. Шу боис, унинг энг юқори трансфер суммаси рейтингга киритилди.\nКучли учликдан Сардор Рашидов ўрин эгаллади. У 2015 йил “Бунёдкор”дан Қатарнинг “Ал Жайиш” жамоасига 2 млн еврога трансфер бўлган. Сардор ҳозирда фаолиятини "Қатар СК"да давом эттирмоқда.\nЭнг қиммат трансфер бўлган ўзбекистонлик футболчилар\n1. Элдор Шомуродов (25 ёш, ҳужумчи) – “Ростов” (Россия) = “Женоа” (Италия)\nТрансфер суммаси: 9 млн евро\n2020 йил амалга ошди\nTransfermarkt бўйича ҳозирги баҳоси: 6,5 млн евро\n2. Одил Аҳмедов (32 ёш, ярим ҳимоячи)– “Краснодар” (Россия) = “Шанхай СИПГ” (Хитой)\nТрансфер суммаси: 7 млн евро\n2017 йил амалга ошган\nTransfermarkt бўйича ҳозирги баҳоси: 2,5 млн евро\nШунингдек, "Пахтакор"дан "Анжи"га (2011 йил, 1,7 млн евро), "Анжи"дан "Краснодар"га (2014, 4 млн)\n3. Сардор Рашидов (29 ёш, вингер) – “Бунёдкор” = “Ал Жайиш" (Қатар)\nТрансфер суммаси: 2 млн евро\n2015 йил амалга ошган\nTransfermarkt бўйича ҳозирги баҳоси: 900 минг евро\n4. Сервер Жепаров (37 ёш, ярим ҳимоячи) – “Сеул” (Ж.Корея) = “Ал Шабаб” (С.Арабистони)\nТрансфер суммаси: 1,6 млн евро\n2011 йил амалга ошган\n5. Игор Сергеев (27 ёш, ҳужумчи) – “Пахтакор” = “Ал Дафра” (БАА)\nТрансфер суммаси: 1,5 млн евро\n2018 йил амалга ошган\nTransfermarkt бўйича ҳозирги баҳоси: 1,5 млн евро\n5. Остон Ўрунов (19 ёш, ҳужумкор ярим ҳимоячи) – “Уфа” (Россия) = “Спартак” (Россия)\nЕЧЛда ўйнаган ўзбекистонлик футболчилар\nЕвропа Лигасида ўйнаган ўзбекистонлик футболчилар


Россия ва АҚШнинг МДҲ ҳудудида “бахмал” ишлаб чиқаришини йўлга қўядиган пайти етиб келди - Фарғона.Ру ахборот агентлиги\n15:41 msk, 6 Июль 2020\nРоссия ва АҚШнинг МДҲ ҳудудида “бахмал” ишлаб чиқаришини йўлга қўядиган пайти етиб келди\n07.06.2005 21:05 msk\nРоссийская газета, Валерий Вижутович\nАндижондаги исён МДҲда ўрнатилган тузумларнинг давомий эканини шубҳа остига қўйди, деб ёзади “Российская газета”. Россия сиёсий элитаси бу чақириққа қандай жавоб берди? - деб савол қўяди газета. - Фақат постсовет ҳудудидаги барқарорликни издан чиқарувчи ташқи кучлар мавжудлиги тўғрисидаги умумий гаплар билангина жавоб берди.\nФарғона водийсидаги воқеалар ҳам «ўз вақтида” содир этилди. Шундан сўнг ҳам халқаро империализмнинг маккорона мақсадаларига ишонмаганлар энди ўзидан кўрсин.\nРеволюциянинг бош экспортчиси қаторида АҚШ кўрсатилмоқда. Лекин Андижон қўзғолонининг қонли режаси айнан АҚШ томонидан ишлаб чиқилган, дейиш эриш туюлади одамга. АҚШга шундоқ ҳам беқарор Афғонистонга қўшни бўлган ва Марказий Осиёдаги энг исломлашган давлатда қонли тўқнашувлар уюштиришдан зиғирча ҳам наф йўқ.\nШунингдек, Қирғизистондаги вазиятни мураккаблаштириш ҳам Ғарбга керак эмас эди, вазият ички омиллар туфайли ёмонлашди. Ўзбекистондаги оммавий ғалаён, бир бирига ўхшамаган Грузия, Украина ва Қирғизистондаги ҳокимият алмашинувлари универсалдир. Бу жараённи АҚШдан қилинган демократия экспорти деб баҳолаб бўлмайди. Бу жараён оммавий қашшоқлик, жиддий иқтисодий муаммолар, ислоҳотлар ўтказилмагани, ҳур фикр бўғилгани билан изоҳланади.\nАҚШ бу инқилобларни қўллаётганидан келиб чиқиб, Россия масалага қандай ёндошмоғи керак? Глобал жиҳатдан олганда бу АҚШ-Россия муносабатлари келажагини белгилайди. Биз киммиз? Душманмизми ёки МДҲда кечаётган жараёнларни тушунишда ҳамфикр ҳамкормизми? Биз ҳамкорликда постсовет ҳудудидаги демократиялаш ва сиёсий тизимнинг ислоҳотланиш жараёнини қўллаймизми? Ёхуд бу долзарб жабҳанинг мана шу қисмида “совуқ уруш” олиб борамизми?\nАҚШ бизга тушунарсиз бўлган масалани тушуниб етди. Яъни, МДҲдаги ўз манфаатларини сақлаб қолиш учун Россия бу мамлакатлар билан алоқасини модернизациялаши лозим. АҚШга эса Россия ва унинг яқин ҳамкорлари ўртасидаги алоқани мувозанатга солиб туриш манфаатлироқдир. Негаки, бу билан Россия ва Америка алоқалари янада мустаҳкамланади.\nАҚШ Давлат котиби Кондолиза Райс яқиндагина Россияга келганида Вашингтон инқилобларни экспорт қилаётганини рад этди:\n- “Бизнинг фикримизча, демократияни экспорт қилишга ҳожат йўқ. Демократия тараққиётини эса инқилоб сифатида қабул қилмаслик лозим. Бу табиий жараёндир”.\nЮқоридаги сўзларга худди Украина президентлигига бўлган сайловларда бўлгани каби Россия бу жараёнларга сўтакларча аралашганидан сўнггина инқилобга айланиб кетмоқда, деб қўшимча қилгинг келади. МДҲ ҳудудида содир бўлаётган исталган инқилоб эса Россияга ҳам, АҚШга ҳам манфаатли эмас.\nПостсовет режимларидаги мухолифат америкача йўналишда эканига АҚШ айбдор эмас. Америка жамиятдаги оммавий кайфиятларни қўллаб турибди, холос. Бу мухолифатни қўллаб-қувватлаш эмас. Бу янги демократик жамият эҳтиёжларини қўллаб-қувватлашдир.\nНима бўлганда ҳам Россия ва Америка ҳамкорлигининг яна бир соҳаси - МДҲда кечаётган демократик жараёнларни қўллаб-қувватлашдир.\n- “Бахмал” ишлаб чиқаришни йўлга қўйиш даври етиб келди. “Бахмал” деганда инқилобларни эмас, авторитар режимларни қўлламаслик ва демократик кучларга фаол кўмак кўрсатиш назарда тутилмоқда”, деб ёзади “Российская газета” сиёсий шарҳловчиси Валерий Вижутович.\nРоссийская газета, N120, 07.06.2005, 7


Ўзбекистонда ўтган йили ёзда катталар орасида коронавирусга чалиниш кўпайган бўлса, бу йил ёзда болалар ҳам бу касалликка анча кўпроқ чалинмоқда.\nЎзбекистонда ёз ойларига келиб болалар орасида коронавирусга чалиниш ҳолатлари сезиларли даражада ошди. Бу ҳақда Республика ихтисослаштирилган педиатрия илмий-амалий маркази педиатри Феруза Собирова маълум қилди.\n“Олдинги ёз мавсумида катталар орасида коронавирусга чалиниш кўпайган бўлса, бу йил ёзда эса болалар орасида бу касалга чалиниш кўпайганини кўрсатмоқда. Буни коронавирус беморларини даволаш учун ихтисослаштирилган шифохоналар фаолиятидан билиш мумкин.\nЖумладан, бизнинг марказимизда ҳам COVID-19 билан оғриган болалар учун 250та ўрин ташкил қилинди ва бу ерга даволаниш учун мурожаатлар келиб тушяпти”, – деди у.\nМутахассисга кўра, болаларда COVID-19 белгилари оддий ўткир респиратор касалликлар билан деярли бир хил кечади. Коронавирусга чалинган 80 фоиз болаларда тана ҳарорати кўтарилади, 40-50 фоизида йўтал, ҳолсизлик, иштаҳасизлик, мушаклар оғриғи, кўнгил айниб қайт қилиш, ич бузилиши кабилар кузатилади.\nБундай вазиятда уларни касалхонага ётқизишда боладаги ёндош хасталиклар ҳисобга олинади.\n“Болада иммунитет танқислиги, туғма юрак нуқсонлари, жигар, буйрак, ўпка хасталиклари, сурункали касалликлар, аутоиммун касалликлар, кимётерапия оладиган ҳолатлар мавжуд бўлса, болани касалхонага ётқизиш тавсия қилинади”, – деди Феруза Собирова.\nПедиатрга кўра, коронавирусга чалинган болаларнинг 80 фоизида касаллик енгил ва ўрта оғир даражада ўтяпти.\n“Катталарга нисбатан болаларда бу жараён енгилроқ ўтиши аниқланган бўлса-да, фарзандининг саломатлигидан хавотирга тушган ота-оналар уларда иситма кузатилса, тезда касалхонага ётқизишга шошилишади. Бироқ бу ҳолатларда аксарият бемор болаларни уйда даволаб, парвариш қилиш мумкин.\nБола хасталанганда биринчи қилинадиган иш – оилавий шифокорга учрашиб, ундан керакли тавсияларни олиш керак. Бундай ҳолатда номутахассис одамлардан ёки ижтимоий тармоқда ўқиган маълумотларга қараб кераксиз ва нотўғри муолажалар қўлламасдан педиатрга учрашиш керак. Шифокор коронавирусга чалинган болаларни даволаш протоколи асосида боланинг аҳволи қай даражада эканини баҳолайди: енгил, ўрта, ўрта оғир ва оғир деб.\nКоронавирусга чалинган болада тана ҳарорати 38 даражадан юқори бўлмаса, ҳаракатчан, югуриб юрса унинг ҳолати енгил ва ўрта оғир деб баҳоланади”, – дейди у.\nАввалроқ, “Тез ёрдамга” 10 кун ичида 200дан ортиқ бола COVID-19 аломатлари билан мурожаат қилиб, улардан 191 нафари Зангиотадаги шифохонага ётқизилгани ҳақида хабар берилган эди.\nМаълумотларга кўра, болаларда касалланиш сони ойлар мобайнида ортиб бораётганини кўриш мумкин. Жорий йил апрель ойида “103” хизмати орқали 131 нафар бола хасталик белгилари билан Зангиота юқумли касалликлар шифохонасига олиб борилган бўлса, май ойида бу рақам 152 нафарга етган. Июнь ойининг 28-санасига қадар эса касал болалар сони 316 нафарни ташкил қилган.\nАйни пайтда Қозоғистонда ҳам болалар орасида коронавирус билан касалланганлар сони ортиб бормоқда. Шу сабабдан 12 ёшдан 18 ёшгача бўлган болаларни Pfizer вакцинаси билан эмлаш масаласи кўриб чиқилмоқда.\nКовидли давр: 2020 ва 2021 йиллар ўртасидаги фарқлар\nШифокорлар коронавирусга чалинганларда антитана бир йилдан кўпроқ сақланишини айтишди\nИндонезияда коронавирусдан ўлим даражаси бўйича энг юқори кўрсаткичлар қайд қилинмоқда


Манзилингиз:Муслимаат»Илм ва амал»Илм»Енгиллаштирингиз, оғирлаштирмангиз!\nBy Muslimaat on\t Noyabr 20, 2014 Илм\nИмом Нававийнинг «ҚИРҚ ҲАДИС» асарига доктор Мустафо ал-Буғо ва шайх Муҳиддин Мистулар томонидан ёзилган шарҳи\nعَنْ أَبِي هُرَيْرَةَ عَبْدِ الرَّحْمَنِ بْنِ صَخْرٍ رَضِيَ اللهُ عَنْهُ قَالَ: سَمِعْتُ رَسُولَ اللهِ صَلَّى اللهُ عَلَيْهِ وَسَلَّمَ يَقُولُ: «مَا نَهَيْتُكُمْ عَنْهُ فَاجْتَنِبُوهُ، وَمَا أَمَرْتُكُمْ بِهِ فَأْتُوا مِنْهُ مَا اسْتَطَعْتُمْ، فَإِنَّمَا أَهْلَكَ الَّذِينَ مِنْ قَبْلِكُمْ كَثْرَةُ مَسَائِلِهِمْ وَاخْتِلافُهُمْ عَلَى أَنْبِيَائِهِمْ. (رواه البخاري ومسلم).\nАбу Ҳурайра Абдурраҳмон ибн Сахр разияллоҳу анҳудан ривоят: Мен Расулуллоҳ соллаллоҳу алайҳи васалламнинг бундай деганларини эшитдим: «Сизларни нимадан қайтарган бўлсам, ундан йироқ бўлинглар. Нимага буюрган бўлсам, имкон қадар ўша нарсани бажаринглар. Сизлардан аввал ўтган қавмларни халок қилган нарса уларнинг ўз пайғамбарларига кўп савол бераверишлари ва кўрсатмаларига хилоф иш қилишлари бўлган». (Бухорий ва Муслим ривоятлари).\nУламолар мазкур ҳадиснинг аҳамияти ва чуқур маънолари ҳақида кўп гапиришган. Бинобарин, ушбу саҳиҳ ривоят ўрганиш ва ёд олишга жуда муносибдир. Имом Нававий ёзадилар: «Бу ҳадис Исломнинг муҳим асосларидандир. Расулуллоҳ соллаллоҳу алайҳи васалламга берилмиш «жавомеул калим» – қисқа сўзларда кўп маъноларни ифодалаш мўъжизаси ўз ифодасини топган мазкур ривоят ичига сон-саноқсиз шаръий ҳукмлар кириб кетади».\nИбн Ҳажар Ҳайтамий айтадилар: «Бу улуғ ҳадис дин асосларидан, Ислом арконларидан саналади. Уни ёд олиб, чуқур ўрганмоқ лозим». Ушбу ҳадис ҳақида яна бир қанча олимларнинг таърифларини келтириш мумкин. Аллоҳ таолонинг шариатига, Китобу Суннатда баён этилган буйруқ ва қайтариқларга ҳеч қандай қўшимча ва қисқартиришсиз тўла-тўкис амал қилиш лозимлиги биз ўқиётган саҳиҳ ривоятда жуда чиройли суратда ифодаланган.\nАбу Ҳурайра разияллоҳу анҳудан ривоят:\n«Пайғамбар соллаллоҳу алайҳи ва саллам бизга хутба қилиб, дедилар:\n— Эй одамлар! Аллоҳ таоло сизларга ҳажни фарз этди. Ҳаж қилингиз!\n— Ё Расулуллоҳ! Ҳар йилими? – Набий соллаллоҳу алайҳи ва саллам жавоб бермадилар. Ҳалиги киши юқоридаги саволини уч маротаба берди. Шунда Расулуллоҳ соллаллоҳу алайҳи ва саллам бундай дедилар:\n— Агар «Ҳа!» деганимда ҳар йили ҳаж қилиш фарз бўлиб қоларди. Сизларнинг эса бунга кучларингиз етмасди. Модомики, тўхтаган эканман, мени тинч қўйингиз. Сизлардан олдингилар кўп савол беришлари ва пайғамбарларига қарши чиқишлари сабабли ҳалок бўлганлар. Агар бир нарсага буюрсам, имкониятингиз даражасида уни бажаринглар. Нимадан қайтарсам, уни тарк этинглар». (Муслим ривоятлари).\nБошқа ривоятларда зикр этилишича, савол берувчи Ақраъ ибн Ҳобис разияллоҳу анҳу бўлган. Абдуллоҳ ибн Аббос разияллоҳу анҳудан ривоят: «Ақраъ ибн Ҳобис Пайғамбар соллаллоҳу алайҳи васалламдан сўради:\n— Ё Расулуллоҳ! Ҳаж қилиш ҳар йили фарзми ёки фақат бир марта?\n— Бир маротаба, – деб жавоб бердилар Набий соллаллоҳу алайҳи ва саллам,– қурби етган киши ихтиёрий равишда яна ҳаж қилиши мумкин». (Ибн Можа ривоятлари).


СИЛ КАСАЛЛИГИНИ ДАВОЛАСА БЎЛАДИМИ? - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nСИЛ КАСАЛЛИГИНИ ДАВОЛАСА БЎЛАДИМИ?\nЧоп этилган 14 Декабр 2017\tКӯришлар: 3197\nБугунги кунда дунё тиббиёти тез суръатда ривожланиб, илгари шифоси бўлмаган дардларга даво топилмоқда. Жумладан, юртимиз мустақилликка эришиб, бошқа соҳалар қаторида соғлиқни сақлаш соҳасида ҳам изчил ислоҳотлар олиб борилди ва бу борадаги ишлар давом этмоқда. Шунга қарамай, аҳолининг ҳалигача баъзи касалликлар ҳақида тўлиқ маълумотга эга эмаслиги, ўз танасидаги дардга эътиборсизлиги, инсон учун энг катта бойлик саналмиш\nсаломатлик ҳақида қайғурмасликлари аянчли оқибатларга олиб келаётгани бор гап. Шулардан бири – сил касаллиги.\nСил ҳаммадан кўп тарқалган юқумли касаллик бўлиб, бир томондан, касаллик қўзғатувчисининг ташқи муҳитда жуда кўп учраши боис бўлса, иккинчи томондан, одамда сил билан касалланишга мойиллик борлиги сабабдир.\nБиз ҳам ўз навбатида сил касаллиги, у ҳақдаги баъзи зарур маълумотлар ҳамда касалликнинг Суғд вилояти бўйича ҳолати, силга қарши кураш муассасаларидаги мавжуд камчилик ва муаммолар билан муштарийларни таништиришни ният қилдик.\nСил – ижтимоий касаллик\nБу касалликни кўпчилик ижтимоий касаллик, деб аташади. Чунки инсон организми қанча суст бўлса, касалликни юқтириб олиш даражаси шунча кучли бўлади. Бундан ташқари, ижтимоий омиллар: яхши турмуш шароитига эга бўлмаслик, санитария қоидаларига эътиборсизлик ва ҳоказолар шулар жумласидандир. Диққат бўлишлик, ҳаддан зиёд ўй-хаёллар домига тушиб қолган кишилар ҳам силга чалинишлари мумкин.\nШундай кишилардан бири Деваштич ноҳиясида истиқомат қилувчи (номи матбуотда эълон қилинишини истамаган) шахсдир. У бу касалликка йўлиқишининг асосий сабабини кўп ўйланиши ва ҳаддан ортиқ диққат бўлишида, деб билади. Чунки оғир турмуш шароити бунга сабаб бўлган.\n– Лекин Худога шукр, ҳозир бу дарддан қутулдим. Мунтазам шифокорлар кўригида бўлдим. Улар тавсия этган дориларнинг барчасини қабул қилдим. Ҳозир анча яхшиман, - дейди у.\nОдамлар орасида бу касаллик ҳақида жуда кўп нотўғри тушунчалар мавжуд. Бундай ўйловчи кишилар эса, ўзлари билмаган ҳолда, силга йўлиққанлар руҳиятини тушириб, уларнинг шифо топишга бўлган умидининг сўнишига «хизмат» қилганликларини билишмайди. Чунончи:\n*Сил - ирсий касаллик. Бу фикр, умуман, нотўғри. Чунки бу касаллик насл сурмайди.\n*Сил касаллигидан халқ табобатида даволаниш мумкин. Айни пайтда силга қарши барча дори-дармонлар мавжуд. Шунинг учун ҳам, силни халқ табобатида даволайман дегандан кўра, шифокор маслаҳатига қулоқ тутган маъқул.\n*Сил касаллиги бедаводир. Одамлар орасидаги энг катта нотўғри тушунча - мана шу. Айни пайтда бутун дунё силшунослари унинг давоси борлиги ҳақида бонг уришмоқда. Шундай экан, сил касаллиги даволанади!\n*Силни даволаш кўп маблағ талаб этади. Аксинча, сил касаллигини даволашга зарур дори-дармон воситалари давлат ва хорижий ташкилотлар томонидан бепул тақсимланади.\n*Агар ўзингизни яхши ҳис этсангиз, даволаниш даври охирига етмаган бўлса-да, табобатни тўхтатишингиз мумкин. Ҳеч қачон. Чунки, шифокор тавсиясига амал қилган ҳолда, белгиланган вақт мобайнида даволанмаган ва табобатни тўхтатиб қўйган шахс бу касалликка қайта чалиниши мумкин.\nСилшуносларнинг фикрича, бу касалликка йўлиққан кишилар кўпчиликни ташкил этади. Лекин уларни аниқлаш жуда қийин. Бунга уларнинг силдан ҳайиқишлари ва ён-атрофдагиларнинг муносабати сабаб бўлади.\nАгар қишлоқ жойларда бирор кишининг силга чалинганлиги маълум бўлса, унга нисбатан қарашлар ўзгаради. Ҳатто, айримлар бемордан ҳазар қилишгача боришади. Бу эса, касалликка чалинган кишининг аҳволи тобора ёмонлашувига олиб келади. Ундан юз ўгириш, камроқ муомалада бўлишлик, бемордан ўзларини четга олиш ва ҳатто, яқин қариндош-уруғчилик муносабатларини йўлга қўймасликкача бориб етишлик шулар сирасига киради. Бундай ҳолатларда бемор ўз касаллигини ошкор этишдан қўрқади ҳамда бошқаларга ҳам юқтиради. Биз сил касаллигига чалинган беморларга нисбатан қарашимизни ўзгартиришимиз, унинг дастлабки аломатлари кўриниши билан маҳаллий саломатлик марказига мурожаат қилишимиз ҳамда ўзимиз ва яқинларимиз саломатлигига бефарқ қараб турмаслигимиз керак. Бемор ўзига бўлган эътиборни ҳиc этса ва кайфияти қанча яхши бўлса, касалликни енгиш шунча осон кечади.\nОлиб борилаётган ишлар\nАҳоли ўртасида сил касаллиги юзасидан олиб борилаётган тушунтириш ишлари ҳалигача ўз самарасини бергани йўқ. Чунки, бу амал фақат шаҳарлар ва катта-катта қишлоқлардагина олиб борилмоқда. Шунга қарамай, ҳозирги пайтда чекка шаҳарча ва қишлоқларда маҳаллий қўмиталар ташкил этилган бўлиб, улар аҳоли ўртасида тушунтириш ишларини олиб бориш ҳамда сил касаллигини аниқлаш билан машғул.\nСуғд вилоятидаги аҳолини сил касаллигидан ҳимоялаш маркази директори Даврон Мадаминовнинг маълум қилишича, USAID дастури билан ҳамкорликда вилоят бўйича 97та маҳаллий соғлиқни сақлаш қўмиталари ташкил этилган. Ҳар бир қўмита бошлиғига планшет берилган бўлиб, улар ўз жойларидан туриб, минтақадаги касаллик ҳолати ҳақида марказни хабардор этиб туради. Ушбу маҳаллий қўмиталарнинг умумий аъзоси 570 нафарни ташкил этади. Улар жорий йилнинг олти ойи бадалида 13 мингта учрашув ва суҳбатлар ўтказишган. Натижада эса, 185 кишида сил касаллиги аниқланган. Улар тезда шифокорлар кўригидан ўтишиб, даволанишни бошлашган. Шундай экан, жамиятнинг барча аъзоси бу касаллик ҳақида зарур маълумотга эга бўлиши ҳамда шундай кишилар учрайдиган бўлса, уларга тўғри йўл кўрсатиб, шифокор кўригига боришни маслаҳат бериши керак.\nБу соҳадаги мавжуд яна бир муаммолардан бири - кадрлар етишмаслиги масаласи. Бу масала анча йиллардан буён ўз ечимини кутиб ётибди. Масалан, биргина сил касаллигининг олдини олиш ишлари энг яхши йўлга қўйилган Суғд вилоятини оладиган бўлсак, у ерда кадрлар масаласи биринчи даражали муаммо.\n-Вилоят силга қарши кураш муассасаларида 119 нафар силшунослар учун иш ўрни белгиланган. Айни пайтда эса, 68 киши ишлаяпти. Улардан 22 нафари эллик ёшдан ўтган шифокорлар. Яна 19 нафари нафақадаги дўхтирлар. Умуман олганда, ҳозирда силшуносларга эҳтиёж сезмоқдамиз, - дейди Суғд вилоятидаги аҳолини сил касаллигидан ҳимоялаш маркази директори Даврон Мадаминов.\nВилоят миқёсида силга чалинган беморларга ҳар томонлама ёрдам бериш борасида ҳам талай ишлар амалга оширилмоқда. Масалан, ўтган йил ҳисобидан Исфара шаҳридан 3, Мастчоҳ ноҳиясидан 4, Шаҳристон ноҳиясидан 1 ва Гулистон шаҳридан 1 нафар сил касаллиги билан оғриган кишилар ер участкалари билан таъминланган.\nКасалларга озиқ-овқат масаласида ҳам ёрдам берилган. Мисол учун, Истиқлол ва Спитаменда 12, Панжакентда 16, Истаравшан ва Аштда 1, Гулистон шаҳридан 3 нафар беморга бу борада ёрдам кўрсатилган.\nШунингдек, давлат ҳокимияти Айний ноҳияси ижроия органи томонидан 6 нафар касалга кўмир етказиб берилган.\nЮқорида айтиб ўтганимиздек, мамлакат Ҳукумати томонидан соғлиқни сақлаш соҳасига жиддий эътибор қаратиб келинади. Жумладан, сил касаллигига қарши кураш ва бу соҳага оид бир қатор давлат дастурларининг қабул қилингани бунга мисол бўла олади. Чунончи, «1996-2000 йиллар учун Тожикистон Республикасида сил касаллигига қарши кураш миллий дастури», «2003-2010 йиллар учун Тожикистон Республикасида сил касаллигига қарши кураш дастури», «2010-2015 йиллар учун Тожикистон Республикасида аҳолини сил касаллигидан ҳимоялаш миллий дастури», «2015-2020 йиллар учун Аҳолини сил касаллигидан ҳимоялаш стратегияси миллий режаси» қабул қилинган. Мазкур давлат дастурларининг самарали йўлга қўйилиши натижасида юртимизда сил билан касалланган кишиларни аниқлаш ишлари яхши йўлга қўйилган.\nБугун: 19-06-2021 15:08:04


14:49 / 03.07.2020 | Sherzod Kabilov | 735\nАссалому алайкум!. Бир дўстим мендан қайси масхабдалимни сўради. мен унга ханафийдаман деб жавоб бердим. Сўнг мен унинг ўзидан сўрасам у « мен қайси хадис ёки масалада қайси масхаб кучли келган бўлса ўшандаман, муаян битта масхабни ушламайман» деб жавоб берди». Яъни агар бир масалада қайси масхабда заифроқ хадис кеган бўлса олмай, ишончли бўлган мазхабдан оламан деди. Шу тўғрими? Ахир бир мазхабга эргашиш вожибку. Ва яна у кўп бора айтадики ханафий мазхабда кўп нарса заиф ва зохир келган деб такидлайди. Илтимос шу тўғрисида маълумот берсангизлар.\n– Ва алайкум ассалом! Сизга оддий бир тушунча берсак, тоғдан қорлар эриб маълум бир масофагача покиза ҳолатда бўлади. сўнг у баъзи ариқчаларга тушиб лойқаланади. Лойқаланадиган жойда яшовчилар ўша сув ҳақида лойқа деб ҳукм чиқаради. Ундан юқоридагилар ўша сув ҳақида тиниқ деб ҳукм чиқаришади. Абу Ҳанифа раҳматуллоҳи алайҳ ва бошқа мазҳаб имомлари ҳам мазҳаб масалаларини ўша тиниқ қисмидаги ҳадисларга бино қилганлар. Ҳадисни китобга туширганлар даврида эса юқоридаги тиниқ ҳадислардан бир қанчаси лойқаланиб бўлган эди. Ўша лойқаланган ҳадисларга муҳаддислар лойқа деб ҳукм чиқаришган эди. Энди бир киши лойқа деб ҳукм қилинган ҳадисни кўриб “Имомлар мазҳабидаги ҳукмлар лойқа ҳадисга қурилган” деса тўғри бўладими? Алий розияллоҳу анҳу масжид ёнидан ўтиб кетаётганларида бир киши қиссалар айтаётганини кўрди. Албатта уни ичида ҳадислар ҳам бор эди. Шунда Алий розияллоҳу анҳу “Бу ҳадисларни қайси бири мансух бўлганлигини биласанми? Агар билмасанг буларни айтиш сенга ҳалол бўлмайди” деганлар. Муҳаддис олимларнинг ўзлари ҳадисда тоғ бўлатуриб, фақиҳларнинг олдида “Сизлар табиб, бизлар доришуносмиз” яъни биз фақат дориларнигина биламиз, сизлар эса қайси дорини қаерга ишлатилишини биласизлар деб тан олиб турган бўлсалар. Сиз билан бизга ўхшаган фосиқ фожир, тақвосиз, илмсиз, бирор куни телефондаги расмларга хоҳласак ҳам хоҳламасак ҳам кўзимиз тушишидан ҳоли бўлмаган, еган овқатимиз шубҳага тўла бўлган инсонлар “Мен хоҳлаган ҳадисимга амал қиламан” дейишимизни нимага ўхшатиш мумкин? Ўз ҳаддини билмаган нонкўргами ёки илм борасида фақир, гадой бўлатуриб мутакаббирлик қилаётган кишигами ёки ботқоқда яшаб тоғни учидагиларга лой отаётган кишиларгами? Қанча қанча ҳақ сўзни айблагувчилар бор унинг бу офатининг сабаби калтафаҳмлигидандир дейилган мақол бор. Бизни ҳолимиз шунга тушади. Валлоҳу аълам!


Бизнинг партия ЕОИИга кузатувчи мақомида қўшилишга ҳам қарши овоз берганди – Алишер Қодиров - UzNews.uz\nБизнинг партия ЕОИИга кузатувчи мақомида қўшилишга ҳам қарши овоз берганди – Алишер Қодиров\nБу борада “Миллий тикланиш”нинг тутган йўли – Россия билан бошқача, Қирғизистон билан бошқача муносабат бўлиш керак.\n“Миллий тикланиш” демократик партияси лидери Алишер Қодиров Ўзбекистоннинг Евроосиё иқтисодий иттифоқига кузатувчилик мақомида қўшилгани ва бу жараёнда партия ва партия аъзоларининг тутган йўли ҳақида айрим маълумотлар билан ўртоқлашди.\nЖумладан, партия раҳбари “Миллий тикланиш” ДП мамлакатнинг иттифоққа аъзолиги масаласи кўтарилганидан бери, ҳатто, кузатувчи давлат мақомида иштирок этишига ҳам қарши бўлиб келганини маълум қилди.\n– “Миллий тикланиш” ДП бошиданоқ Ўзбекистоннинг ЕОИИда кузатувчи мақомида бўлиши масаласини кескин таҳлил қилган, ўзининг фикрларини билдирган.\nБир нарсани тан олиш керак, қўшниларимиз билан иқтисодий муносабатларимизни узолмаймиз – бу факт. Лекин муносабатларимиз қандай бўлиши керак: муносабатларимиз ЕОИИ давлатлари ичида регламентланган ва регламентнинг бошқарувида тенглик қанчалик таъминланаётганлиги турли идоралар томонидан шубҳага олинаётган шароитда, бу ҳамкорликни фақатгина иқтисодий эмас сиёсий томонлари ҳам тўлиқ баҳоланган ёки баҳоланмагани, ҳатто, иттифоққа аъзо давлатларнинг ўзида эътирозлар бўлаётган бир пайтда биз икки томонлама муносабатларимизни сақлаб қолиш бугунги шароитда энг маъқул йўл бўлса керак деган таклифимизни киритдик, - дейди Алишер Қодиров.\n“Миллий тикланиш” ДП раҳбари шунингдек, бу қарорни парламент қабул қилиши кераклиги ҳақида президент топшириғи бўлгани, узоқ муҳокамалар жараёнида партия ўз таклифларини парламентда айтганини таъкидлади.\n– Ва қарор қабул қилиш жараёнида кузатувчилик мақомини кўпчилик депутатлар қўллаб-қувватлади. Ишонч билан айтишим мумкин – фракциямиз тўлалигича кузатувчиликка ҳам қарши овоз берди. Бизда бетарафлар йўқ эди. Партия аъзолари ЕОИИ давлатлари билан алоқаларини мустаҳкамлаш тарафдори. Лекин икки томонлама муносабатларда. Чунки иқтисодиётлар турлича, масалан, биргина Россия Федерациясининг ЕОИИ бозоридаги қимматли қоғозлари улуши ҳисобланса, 62% га тўғри келади. Бунда қанақа рақобат ҳақида гап бўлиши мумкин?! – деди Алишер Қодиров.\nПартия раҳбарига кўра, бу борада партиянинг тутган йўли – Россия билан бошқача, Қирғизистон билан бошқача муносабат бўлиши керак.\n– Лекин ҳозирги кунда кузатувчилик бизни бир хулосага олиб келади, деган фикримиз бор. кузатувчилик мақоми диққат билан ўрганилиши керак. Президент томонидан очиқ ойдин айтилди: бу томонларни ўзаро ҳурмат қилиши, тенглик ва ватанимизнинг манфаатларини устуворлиги жиҳатидан келиб чиқиб кузатувчилик амалга оширилади. Бу иттифоқда бизнинг иштирокимизни мана шу жараён яққол кўрсатиб беради, - дейди “Миллий тикланиш” ДП раиси.\nЭслатиб ўтамиз, 11 декабрь куни Олий Евроосиё иқтисодий кенгашининг йиғилиши якунида ЕОИИга аъзо мамлакатлар етакчилари Ўзбекистонга ташкилот ҳузуридаги кузатувчи давлат мақомини бериш тўғрисида бир овоздан қарор қабул қилганди.


мафиоз Рокко Морабито Уругвайда қамоқдан қочди. Морабито «Ндрангета» мафияси бошқарувчиларидан бири бўлган.Италиянинг энг кўп қидирувда бўлган ...\nВенето вилоятида Неаполдаги «Каморра» мафиясига алоқадорликда гумон қилинган 50 нафар шахс ҳибсга олинди. Улардан 10 миллион евро пул ҳам олиб қўйилган. «Messaggero» газетаси ёзишича, ...\nСицилия мафияси — «Коза ностра»нинг 46 нафар аъзоси ҳамда гуруҳ етакчиси Сеттимино Минео қўлга олинди. Уларнинг барчаси мафияга аъзолик, товламачилик, ... сўнг, «Коза ностра» бошқаруви унга ўтди. Мавзу доирасида мафиянинг 85 ёшли собиқ етакчиси бир умрга қамалди Минео Сицилия полициясига ...\nмафияси — «Коза Ностра»нинг АҚШ шўъбаси собиқ етакчиси, 85 ёшли Френсис Салемм 1993 йилдаги қотиллиги учун умрбод қамоқ жазоси олди. Бу ҳақда ... Фрэнк» (унинг лақаби) 1993 йили тунги клуб хўжайини Стивен ДиСаррони мафия сирларини ҳукуматга айтиб қўйишидан чўчиб ўлдириб юборган. Салеммни ...


Чусовитина: «Саккизинчи Олимпиада? Бу ҳақда 2019 йил охирида билиб оламиз»\nКеча бўлиб ўтган «Миллий спорт мукофоти-2018» маросимида «Халқаро майдонларда ўзбек спортини тарғиб қилгани учун» йўналишида жаҳон гимнастикаси афсонаси Оксана Чусовитина ғолиб бўлди. Спортчи МОҚ матбуот ва медиа департаменти вакилларига берган интервьюсида ортда қолаётган йил якунлари ва режаси билан ўртоқлашди.\nМуваффақиятларингни қадрлаб, мукофот беришлари жуда ёқимли. Биз аёллар совғаларни жуда яхши кўрамиз. Совға биз учун байрам. Ушбу эсдалик соврини кубок ва медалларим жамланмасини безаб туради. Ҳар бир ғалаба мени олдинга чорлайди.\nХудо хоҳласа, кейинги йил бунданда яхшироқ ҳаракат қиламан ва 2019 йил охирига бориб ўзим учун саккизинчи бўлган Олимпия ўйинларида иштирок этишим ҳақидаги саволга жавоб оламиз. Аввалдан хеч нарса дея олмайман. Барчани яқинлашиб келаётган байрам билан муборакбод этаман», – деди Оксана Чусовитина.\n43 ёшли спортчи 7та Олимпия ўйинларида иштирок этган ягона аёл гимнастикачи ҳисобланади. У 2018 йилда дастлаб Жаҳон кубоги олтин медалини қўлга киритди (март, Боку), Осиё ўйинларида кумуш медаль олди (сентябрь, Жакарта) ва Жаҳон чемпионатида тўртинчи ўрин соҳибаси бўлди (ноябрь, Доҳа).\nАввалроқ Чусовитина 2019 йилда Штутгарт мезбонлик қиладиган Жаҳон чемпионатида совринли ўринларни қўлга киритиб, Токио 2020 Олимпия ўйинларига йўл олишни кўзлаётгани ҳақида айтганди.


Карантин, ижтимоий масофа сақлаш, уйдан ишлаш, супермаркетга ниқобда бориш, байрамларни Zoom орқали нишонлаш — буларнинг барчаси бизнинг одатий кун тартибимизни бутунлай бузиб юборди, бу эса ҳар бир мамлакат ва жамиятда юз берадиган катта ўзгаришларнинг фақат бошланиши холос.\nBBC нашри социолог олимларнинг мулоҳазалари ва пандемиянинг кундалик ҳаётимизга қандай таъсир ўтказиши ҳақидаги дастлабки изланишлар натижаларини эълон қилди.\nЛокдауннинг беш босқичи\nАвстралия психологлари ассоциацияси раҳбари Мария Коллинз ўз мақоласида карантинда ёки ўз-ўзини яккалаш шароитидаги одамлар бошидан кечирадиган бешта асосий босқични санаб ўтди. Бу шкала 1969 йилда Доктор Элизабет Кюблер-Росс томонидан жорий қилинган қайғуни қабул қилишнинг анъанавий босқичларидан — «ишончсизлик (рад қилиш), ғазабланиш, тортишиш, тушкунлик, тан бериш»дан бир оз фарқ қилади.\nУнинг фикрича, коронавирусдан изоляцияланиш босқичлари қуйидагича кўринади: «ишончсизлик (рад этиш), ғазаб, қайғу, кўникиш ва умид».\nКоллинзнинг сўзларига кўра, кўпчилик март ойи ўрталари ва ойнинг иккинчи ярмида бошдан кечирган биринчи босқичда одамлар ўзларига ҳатто кўринмайдиган сабабга кўра ўз одатларини тубдан ўзгартириш ва ҳаётларини чеклаш зарурлигини рад этишди.\nОдатий турмуш тарзи аллақачон барбод бўлган ва инсоннинг қўлидан мутлақо ҳеч нарса келмайдиган бир вақтда ишончсизлик ғазабга айланади. Умуман олганда, ўз хоҳиши билан ёки ташқаридан изоляцияланган одамлар бу босқични ҳам бошдан кечириб бўлишди.\nКимсасиз кўчалар кўриниши - локдауннинг оғир психологик таъсирларидан биридир / Getty Images\nУчинчи босқич – қайғуни – деразадан (одатда жуда гавжум бўладиган) бўш кўчага қараган, номаълум муддатга ёпилган дўконлар қатори ёнидан ўтаётган, ижтимоий тармоқларда ўша вақтгача абстракт тушунча бўлган коронавирус кимнингдир яқинини ҳаётдан олиб кетганини кўрган ҳар қандай одам ҳис қилади.\nМери Коллинз шкаласи бўйича, ҳозир аксариятимиз кўникиш босқичидамиз. Янги кундалик ҳаракатлар одатийга айланди. «Биз янги воқеликни – бу уй шароитида ишлашми ёки болаларнинг масофадан таълим олишими – қабул қиладиган даражага етиб келдик. Ёки ишсиз қолишнинг барча қийинчиликларини бошдан кечириб, эндиликда ҳукумат ёрдамини кутяпмиз», деб ёзади у.\nБешинчи босқич яъни некбинлик эса карантин чораларининг енгиллашиши билан бошланади. «Кўникиш босқичида асаб тизими барқарорлашади, сўнгра танада адреналин ишлаб чиқарила бошлайди, одамлар янада ижодкор ва самаралироқ бўлиб боради, идрок ўткирлашади», деб тушунтиради Коллинз.\nБироқ, локдауннинг тўлиқ олиб ташланишига ҳали анча вақт бор, инқироз оқибатлари эса ўзини йиллар давомида сездиради – бу бизнинг кунлик ҳаракатларимизга таъсир кўрсатди ва муқаррар равишда таъсир кўрсатишда давом этади.\nКамбағаллар ва богемалар. Карантинни ким бузмоқда\nСоциологлар, психологлар, ижтимоий антропологлар ва инсон амалиётини ўрганадиган бошқа олимлар очиқ-ойдин тан олишмоқда: улар кенг кўламли тадқиқотнинг эндигина бошида туришибди. Бундан ташқари, улар ўрганаётган воқеа айни ҳозирги вақтда содир бўлмоқда ва барча мутахассисларнинг ҳам изоляцияда бўлган бошқа инсонлар каби эркинликлари чекланган. Шунинг учун кўплаб саволларга жавоблар ҳали мавжуд эмас, фақат дастлабки кузатувлар мавжуд.\nМасалан, барча мамлакатларда карантин чораларига риоя қилмаслик ҳолатлари кузатилмоқда. Полиция бунга огоҳлантириш ва жарималар билан жавоб беряпти. Париждаги Ижтимоий фанлар олий мактабига таклиф қилинган социолог Александр Бикбовнинг таъкидлашича, бу қонунбузарликларни онгли равишда амалга оширадиган икки хил тоифа одамлар бор.\nКўчаларни тўсиб турган ниқобли полициячилар - бу баҳорнинг яна бир рамзидир / Getty Images\n«Буржуазияга хос мавзеларда одамлар нафақат маҳсулот сотиб олиш учун уйларидан чиқишади, балки тўпланиб олиб суҳбат қуришяпти. Қизиғи: биз таълим кўрган, маданиятли инсонлардан одатда кўпроқ интизом ва онгли бўлишни кутамиз», дейди Бикбов.\nУнинг сўзларига кўра, бу айниқса катта ёшли гуруҳларда сезилди: одамлар ўзларининг кўп йиллик одатларини қайта тиклашмоқда, масалан, одатий круассан сотиб олиш учун нонвойхонага боришади. Мажбурий ижтимоий масофа сақлашни мутлақо зарур деб ҳисоблашмайди.\nСоциолог буни «мамнуният билан ўлиш эркинлиги» деб атади ва 2015 йилдаги кафе ва ресторанларда содир бўлган терактлардан кейин маълум одамлар гуруҳи ўзини қандай тутганини эслади – ўша вақтда улар ҳаёт учун қанчалик хавф юзага келганига қарамай, ресторанларга боришдан воз кечмаслик учун бутун бошли кампания уюштиришган (француз тилида улар ҳақида «буржуа богемияси» таърифи мавжуд).\n«Бу хавфни менсимаслик ва шу каби одамлар ҳаёт услуби ўзгартирилишини буржуа шахсиятига нисбатан таҳдид сифатида қабул қилишади», дейди Бикбов.\nИккинчи гуруҳ – катта шаҳарларнинг бой бўлмаган қисмлари аҳолиси ва улар бошқа сабабларга кўра ғазабланишди. Кўп қаватли уйга қамалиб қолиб, даромадларидан маҳрум бўлишди ва одатий ҳаёт чекланиши чоралари ҳақида шифокорлардан эмас, балки улар билан доимий душманлик ҳолатида бўлган маъмурлар ёки полициядан эшитишди.\nАйнан шунинг учун ушбу чоралар мақсадга мувофиқ бўлса ҳам, камбағаллар уларни оддий ҳаётда ҳар доим бирор нимани тақиқлайдиган, калтак билан уриб, қоидабузарликлар учун ҳибсга оладиган одамларга нисбатан норозилик ҳисси сабабли уларга риоя этишни исташмайди.


“Сирдарётумангаз” МЧЖ метрология бўлими бошлиғи ва фуқаро ўртасида жанжал юзага келган. Жанжалда дастлаб газ идораси ходими пичоқ билан фуқаронинг чап кўкрак қафасига бир маротаба урган.\nТОШКЕНТ, 13 окт — Sputnik. Сирдарё вилоятида фуқаро қарздорликни ундириш учун келган газ идораси ходимини пичоқлаб ўлдирди.\nАввалроқ ижтимоий тармоқларда тарқалган газ идораси ходимига ўткир тиғли жисм билан оғир тан жароҳати етказилганлиги натижасида воқеа жойида вафот этгани ҳақида хабар тарқалган эди.\nБош прокуратура матбуот хизмати хабарига кўра, 9 окябрь куни тахминан соат 18:00 ларда “Сирдарётумангаз” МЧЖ метрология бўлими бошлиғи Ш.Қ. Сирдарё тумани, “Дўстлик” МФЙ, Бодомзор кўчасида яшовчи фуқаро К.Ф.нинг яшаш хонадонига газ истеъмоли учун қарздорликни ундириш мақсадида келган.\nШу жараёнда улар ўртасида вужудга келган ўзаро жанжал оқибатида дастлаб газ идораси ходими Ш.Қ. пичоқ билан К.Ф.нинг чап кўкрак қафасига бир маротаба урган. Сўнгра К.Ф. ундан пичоқни олиб қўйиб, Ш.Қ.нинг турли жойларига бир неча маротаба пичоқ уриб тан жароҳатлари етказган. Оқибатда Ш.Қ. воқеа жойида вафот этган.\nМазкур ҳолат юзасидан К.Ф.га нисбатан ЖКнинг 104-моддаси 3-қисми “д” банди билан (жабрланувчининг ўлишига сабаб бўлган қасддан баданга оғир шикаст етказиш) жиноят иши қўзғатилган. Ҳозирда тергов ҳаракатлари олиб борилмоқда.\nТергов ҳаракатлари Сирдарё вилояти прокуратураси томонидан назоратга олинган.


13 июл 2020, Тошкент вақти: 22:40\nГренландия ҳамда ғарбий Антарктидадаги муз қатламлари 2005 йилдан бери йилига 430 миллиард тонна масса йўқотиб келмоқда.\nАвстралия миллий университетининг бир гуруҳ олимлари ўтказган тадқиқот натижалари шуни кўрсатдики, глобал исиш жараёни денгиз сатҳи бугунга қадар ишонилгандан анча тезроқ суръатда кўтарилишига сабаб бўлиши мумкин. Бу ҳолат эса, юз минглаб одам учун фожиали якунланишига сабаб бўлиши мумкин.\nСўнгги миллион йил ичида Ерда тахминан 100 минг йилга чўзилувчи совуқ даврлар – муз даврлари ҳамда қисқароқ “мўътадил” даврлар бирин-кетин ўрин алмашиб келади. Бундан 11,500 йил олдин бошланиб, ҳозиргача давом этаётган мўътадил давр Голоцен деб номланади.\nАвстралия миллий университети олимларининг Nature Communications журналида чоп этилган мақоласида ёзилишича, бундан 125-118 минг йил олдин содир бўлган мўътадил даврда глобал ҳарорат ҳозиргига солиштиргандан атиги 1°C га юқори бўлган. Шундай бўлса-да, денгиз сатҳи 10 метрга кўтарилган. Ушбу маълумотга таянган ҳолда олимлар Голоцен даврида инсон фаолияти туфайли иқлим ўзгариши оқибатларини тахмин қилишди.\n“Сўнгги 200 йил ичида иссиқхона газлари сўнгги мўътадил даврдагига солиштирганда иқлим кескинроқ ва тезроқ ўзгаришига сабаб бўлди. Бу эса денгиз сатҳи кўтарилиши бўйича тахминлар келажакда содир бўлиши мумкин бўлган ўзгаришларнинг фақатгина минимумига мос келади, деганидир”, дейилади мақолада.\nАнтарктидадаги муз қатламлари эса тез ўзгаришга қодир бўлиб, денгиз сатҳи кўтарилишида муҳим ўрин тутади.\nСўнгги икки муз даври ўртасидаги мўътадил даврда айнан Антарктида музларининг эриши Ер океанларидаги циркуляция йўналишларини белгилаб берган.\nБМТнинг Иқлим ўзгариши бўйича ҳукуматлараро кенгаши маълумотларига кўра, Гренландия ҳамда ғарбий Антарктидадаги муз қатламлари 2005 йилдан бери йилига 430 миллиард тонна масса йўқотиб келмоқда. Ҳозирги кундаги башоратларга кўра, 2100 йилгача денгиз сатҳи 70-100 смга кўтарилади. Ушбу кўрсаткич айнан қанча смга кўтарилиши кейинги ўн йилликларда атмосферага қанча кўламда иссиқхона газлари чиқарилишига боғлиқ бўлади.\nИқлим ўзгариши бўйича ҳукуматлараро кенгашнинг сентябрь ойида чиқарилган ҳисоботида ҳар қандай ҳолатда ҳам денгиз сатҳи кўтарилиши суръати кейинги асрда тезлашиши ҳақида огоҳлантирилди.\nАвстралия миллий университети олимлари мақоласида “Сўнгги мўътадил даврда кузатилган денгиз сатҳи кўтарилишининг суръати тезлиги ва кўлами ҳайратланарлидир. Ўша даврдаги ҳарорат ўсиши бизда содир бўлиши кутилаётган ўзгаришларга ўхшаш бўлган. Бу эса қутблардаги муз қатламлари келажакда денгиз сатҳи кўтарилишига бугунга қадар ўйлаганимиздан каттароқ таъсир кўрсатади, деганидир”, дея хулоса қилинди.\nКоронавирусга қарши дори топилгани айтилди. Энди қўрқмасак бўлаверадими?\n"Ўртасарой" карантин мажмуасининг 15-блокида 8 июль куни чиққан тўполон.\n"Ўртасарой" карантин марказининг 23 ва 15-блокларида 9 июль куни кузатилган кескинлик.


16:08 / 05 март 561 pdf Ўқиш режими + -\nАввал хабар қилганимиздек, Самарқанд шаҳридаги Форумлар саройида «Имом Абу Мансур Мотуридий ва мотуридия таълимоти: ўтмиш ва бугун» мавзусида халқаро конференция бўлиб ўтмоқда.\nУшбу нуфузли тадбирда 20 га яқин мамлакатлардан 70 га яқин уламолар, исломшунос олимлар, таълим муассасалари ва илмий-тадқиқот марказлари раҳбарлари ўз маърузалари билан иштирок этмоқда.\nДарҳақиқат, мазкур анжуман сабабидан юртимизга ташриф буюрган меҳмонлар кўҳна Самарқандни диққатга сазовор жойларини зиёрат қилади.\nХусусан, Ислом оламида етук ҳисобланган шайх Саид Фуда, шайх Ҳамза Бакир ва шайх Аҳмад Даманҳурийлардан иборат зиёратчилар «Hilol nashr» нашриёт-матбааси раҳбари Исмоил Муҳаммад Содиқ ҳамроҳлигида Самарқандни зиёрат қилдилар.\nМеҳмонлар дастлаб, Қусам ибн Аббос розияллоҳу анҳу қабрларини зиёрат қилишди. Сўнгра шу ерда жойлашган масжидда пешин намози адо этилди.\nНамоздан сўнг 2000 йилда Чокардиза қабристони ҳудудида калом илмининг мотуридия оқими асосчиси Муҳаммад ибн Маҳмуд ал-Ҳанафий ал Мотуридийга бағишлаб бунёд этилган имом Мотуридий зиёратгоҳи билан давом этди. У ерда шайх Саъид Фуда ҳафизаҳуллоҳ имом Мотуридийнинг Ислом дини учун қилган ҳизматларини эътироф этди.\nСўнгра меҳмонлар ҳадис илмининг султони Имом Бухорий қабрларини зиёрат қилдилар. Зиёратдан сўнг имом Бухорий халқаро илмий-тадқиқот марказига ташриф буюришди. Меҳмонлар марказнинг фаолияти билан яқиндан танишиб чиқдилар ва бу ерда таҳсил олаётган талабаларга улуғ шайхлар томонидан керакли маслаҳат ва насиҳатлар бериб ўтилди. Қолаверса, қадим Самарқанднинг диққатга сазовор жойларини ҳам томоша қилиш имконига эга бўладилар.\n09:03 / 05 март 1007\n16:08 / 05 март 904\n191 14:35 / 21 сентябрь\n1468 05:14 / 22.09.2018\nҚатағон қурбонлари учун Қуръон тиловат қилинди\nЎзбекистон Республикаси Президенти Шавкат Мирзиёев 31 август куни эрта тонгда Шаҳидлар хотираси хиёбонига ташриф буюриб, қатағон қурбонларини ёд этиш маросимида давоми...\n460 12:06 / 31.08.2019\nЛондоннинг Сотсбай музейида ташкил этилган аукционда Макка шаҳридаги Масжидул Ҳаромнинг 1888 йилда суратга олинган биринчи тасвири 212 минг паунд стерлинг қарийб 250 давоми...\n649 16:10 / 20.05.2019


Аллоҳ мақтаган Пайғамбар\nimon.uz 20-01-2020 221\nИнсонларнинг иймони мукаммали хулқ гўзалидир. Зеро, Аллоҳ таоло махлуқотнинг саййиди, Ҳақнинг ҳабиби, Одам болаларининг улуғи, чиройли сурат ва фасоҳат ато этилган зот Расулуллоҳ соллаллоҳу алайҳи васалламни мақташни ирода қилганида, чиройли хулқ билан мақтаб: “Албатта, Сиз буюк хулқ узрадирсиз!” деди. (“Қалам” сураси 4-оят).\nҲа, гўзаллик Аллоҳга яқин бўлиш воситаси, Ислом ва иймон мартабаларининг энг олийси. Баззор Анас ибн Молик розияллоҳу анҳудан ривоят қилган ҳадисда: “Расулуллоҳ соллаллоҳу алайҳи ва саллам: “Инсонларнинг Исломи чиройлиси ва иймони мукаммали хулқи гўзалидир”, деганлар.\nИбн Ҳиббон Оиша розияллоҳу анҳодан қилинган ривоятда: “Расулуллоҳ соллаллоҳу алайҳи ва саллам: “Мўминларнинг иймони мукаммали гўзал хулқлиси ва аҳлига мулойимидир”, деганлар.\nИслом тўлалигича хулқдир. Мўминларнинг Расулуллоҳ соллаллоҳу алайҳи васалламга яқини чиройли хулқлиси, инсонга берилган нарсаларнинг яхшиси ҳам гўзал хулқ. Қиёмат куни тарозида чиройли хулқдан оғирроқ нарса йўқ. Аллоҳ таоло адабсиз ва беҳаёларни ёмон кўради. Мўмин киши Расулуллоҳ соллаллоҳу алайҳи ва саллам айтганларидек бўлиши керак.\nАбу Довуд Оиша розияллоҳу анҳодан ривоят қилади: “Расулуллоҳ соллаллоҳу алайҳи ва саллам: “Албатта, мўмин киши гўзал хулқи билан (кундузи) рўзадор ва (кечаси) қоим бўлувчи даражасига етади”, дедилар”.\nТабароний Анас ибн Молик розияллоҳу анҳудан ривоят қилади: “Расулуллоҳ соллаллоҳу алайҳи ва саллам: “Албатта, банда гўзал хулқи билан охират даражаларининг улуғига етади”, дедилар”.\nТабароний Абдуллоҳ ибн Аббос розияллоҳу анҳумодан қилган ривоятида: “Гўзал хулқ сув музни эритганидек гуноҳларни эритади. Ёмон хулқ сирка асални бузганидек амалларни фасод қилади”, дейилади.\nЗиёдот Разин Анас ибн Молик розияллоҳу анҳудан ривоят қилган ҳадисда “Расулуллоҳ соллаллоҳу алайҳи ва салламдан “Қайси мўмин афзал?” деб сўралди. У зот соллаллоҳу алайҳи васаллам: “Гўзал хулқлиси”, дея жавоб бердилар. Яна “Қайси мўмин зийракроқ”, деб сўралди. У зот соллаллоҳу алайҳи васаллам: “Ўлимни кўп эслагувчи ва ўлим келишидан олдин яхши тайёргарлик кўргани. Бундайлар зийракдирлар”, деб жавоб бердилар”, деб келган.\nРасулуллоҳ соллаллоҳу алайҳи васаллам ўзларининг гўзал хулқлар билан юборилганларини баён қилганлар. Абдуллоҳ ибн Амр ибн Ос розияллоҳу анҳудан ривоят қилинган ҳадисда: “Албатта, мен муаллим қилиб юборилдим”, дейилади. Бошқа бир ривоятда эса: “Албатта, мен гўзал хулқларни тўкис қилиш учун юборилдим”, деб келган.\nСаҳобалардан баъзилари Оиша розияллоҳу анҳодан сўрашди: “Эй мўминлар онаси, Расулуллоҳ соллаллоҳу алайҳи ва салламнинг хулқлари қандай эди?”. Шунда бу вафодор завжа розияллоҳу анҳо: “Расулуллоҳ соллаллоҳу алайҳи ва салламнинг хулқлари Қуръон эди”, деб қуйидаги оятларни ўқидилар: “Мўминлар нажот топдилар. Улар намозларида ўзларини камтар тутувчидирлар. Улар беҳуда (сўз ва ишлар)дан юз ўгирувчидирлар. Улар закотни адо этувчидирлар. Улар авратларини (ҳаромдан) сақловчидирлар. Илло, ўз жуфти ҳалоллари ва қўл остидагилар (чўрилар) бундан мустаснодир. Бас, албатта, улар маломат қилинувчи эмаслар. Бас, кимки шундан ўзгани (ҳаром қилинган нарсаларни) истаса, бас, ана ўшалар ҳаддан ошувчидирлар. Улар (мўминлар) (одамларнинг берган) омонатларига ва (ўзаро боғлаган) аҳд-паймонларига риоя этувчидирлар. Улар намозларини асрагувчи (вақтида адо этувчи)дирлар. Айнан ўшалар меросхўрдирлар. Фирдавс (жаннати)га ворис бўлишиб, улар у ерда (жаннатда) мангу қолувчидирлар. (Мўъминун сураси 1-11-оятлар).\nШундан кейин Оиша розияллоҳу анҳо: “Расулуллоҳ соллаллоҳу алайҳи ва салламнинг хулқлари шундай (яъни оятларда айтилгандек) бўлган”, деганлар.\nҚуйида Расулуллоҳ соллаллоҳу алайҳи васалламнинг баъзи сифатларини келтириб ўтсак:\n● Одоб ва тавозелари тўкис, одамларга биринчи салом берар ҳамда суҳбатдошларига тўлиқ юзланар эдилар. Бу ишда катта-ю кичикка бир хил эътиборли бўлганлар. Қўл бериб кўришганларида биринчи бўлиб қўлларини тортмасдилар.\n● Садақани мискинларга ўз қўллари билан берар эдилар. Бу билан мискиннинг кўнглини шод этардилар. Мажлисга келганларида давра тугаган жойда ўтирардилар.\n● Оёқларини узатиб ўтирмасдилар.\n● Ўзлари, дўстлари ва қўшниларининг ҳожатларини раво қилишда ўзлари хизмат қилардилар. Саҳобалардан бирининг туясининг югани тушиб кетди. У юганни олиш учун туядан тушди. Шунда бошқа бир саҳобий: “Менга айтганингизда олиб берардим”, деди. Ҳалиги саҳобий эса: “Расулуллоҳ соллаллоҳу алайҳи васаллам одамлардан ҳеч нарса сўрамасликка ўргатганлар”, дея жавоб берди. Қувватимиз бор экан юмушимизни ўзимиз бажариб, ўзимизга ўзимиз хизмат қилайлик. Зеро, бу тавозели бўлиш демакдир.\nТабароний “ал-Мўъжамус сағир” китобида Абу Ҳурайра розияллоҳу анҳудан ривоят қилади: “Расулуллоҳ соллаллоҳу алайҳи ва саллам: “Аллоҳни кўп эслаган киши мунофиқликдан пок бўлади”, дедилар. У Жобир ибн Абдуллоҳдан қилган ривоятида: “Молининг закотини адо қилган киши очкўзликдан пок бўлади”, дейилган. Бошқа бир ҳадисда: “Юмушини ўзи бажарган киши кибрдан пок бўлади”, деб келган.\n● Юкларини ўзлари кўтарар эдилар. У зот соллаллоҳу алайҳи васаллам юкларини бозорга ўзлари кўтариб бориб: “Буни кўтаришга ўзим ҳақлироқман”, дер эдилар. Ҳа, бу Расулуллоҳ соллаллоҳу алайҳи васламнинг хулқлари. Мана шу хулқ билан саҳобалар дунёни забт этдилар. Улар Исломни яхши тушунганлар. Бўлмаса, Маккаи мукаррамадан чиқа олмас эдилар.\n● Ҳурнинг ҳам, қулнинг ҳам чақириғини ижобат қилардилар. Имом Бухорий Абу Ҳурайра розияллоҳу анҳудан ривоят қилган ҳадисда у зот соллаллоҳу алайҳи васаллам: “(Қўйнинг) оёғи ёки қўли учун чақирилсам ҳам ижобат қиламан”, деганлар.\n● Узр сўраганнинг узрини қабул қилардилар. Ҳоким Абу Ҳурайра розияллоҳу анҳудан ривоят қилади: “Расулуллоҳ соллаллоҳу алайҳи ва саллам: “Кимнинг олдига биродари узр сўраб келса, у ҳақ ёки ноҳақ бўлса ҳам, уни қабул қилсин”, дедилар.\n● Либос ва оёқ кийимларини ямар, ўзларига хизмат қилар, туяларини боғлар, уй ишларида аёлларига ёрдам берар эдилар. Баъзилар уй ишларида аёлларига ёрдам беришдан ўзларини катта олиб мутакаббирлик қилишлари Расулуллоҳ соллаллоҳу алайҳи ва салламнинг амалларига зиддир.\n● Хизматкорлар билан бирга таомланар, камтарона ва назарларини ерга қаратиб юрар эдилар. Аллоҳ таоло айтади: “Раҳмоннинг (суюкли) бандалари ерда камтарона юрадиган, жоҳил кимсалар (бемаъни) сўз қотганда «Саломатлик бўлсин!» деб жавоб қиладиган кишилардир”. (Фурқон сураси 63-оят)\n● Беҳуда гапларни гапирмасдилар. Гаплари мақсадли ва сукутлари узун эди. Аллоҳ таоло айтади: “Мўминлар нажот топдилар. Улар намозларида ўзларини камтар тутувчидирлар. Улар беҳуда (сўз ва ишлар)дан юз ўгирувчидирлар”. (Мўъминун сураси 1-3-оятлар).\nРасулуллоҳ соллаллоҳу алайҳи васаллам кўпинча гапирмас, гапирсалар ҳам маъноли, тушунарли, аниқ ва лўнда гапирардилар. У зот соллаллоҳу алайҳи ва салламни ўзи учун ўрнак билган мўмин киши у зот каби бўлишга интилиб, тилини тийиб юради. Имом Молик Анас ибн Молик розияллоҳу анҳудан ривоят қилади: “Расулуллоҳ соллаллоҳу алайҳи ва саллам: “Банданинг қалби тўғриланмагунча иймони тўғри бўлмайди ва тили тўғриланмагунча қалби тўғри бўлмайди”, дедилар”.\n● Очиқ юзли, беозор, кичик бўлса-да, яхшиликларни кўп ва катта деб билувчи эдилар. Одамларга озор бериб қўймасликлари учун эҳтиёткор бўлардилар. Уларга паст назар ила қарамасдилар, хафа ҳам қилмасдилар.\nҚилинган яхшиликларни оз бўлса, кўп ва кичик бўлса, катта ҳисоблардилар. Бир коса сув берганни арзимас эмас, балки катта иш қилган деб билардилар. Шундай одамлар бор, баъзи таомлардан жирканади, арзимас деб билиб, ножўя сўзларни айтади. Бундай кимсалар гўзал хулқ узра эмаслар.\n● Расулуллоҳ соллаллоҳу алайҳи ва салламни дунё ишлари хафа қилмас, ўзларига нисбатан қилинган ёмонликлар учун ғазабланмас ва ўзлари учун ёрдам сўрамасдилар. “Канзул уммол” китобида Абдуллоҳ ибн Умар розияллоҳу анҳумодан ривоят қилинади: “Дунё барқарор эмас, балки ўнқир-чўнқирдир. Хурсандчилик эмас, балки ғам-ғуссали макондир. Ким бу дунёни таниса, енгилликлари учун хурсанд ва қийинчилиларига хафа бўлмайди. Аллоҳ бу дунёни бало ва охиратни оқибат диёри қилди. Дунё балосини охират атосига сабаб ва охират атосини дунё балосидан эваз қилди. Бериш учун олади ва мукофатлаш учун балолайди”.\n● Ғазаблансалар, бошқа тарафга қарардилар. Хурсанд бўлсалар, ерга қарардилар. Баъзиларнинг феъл-атвори бунинг зидди. Ғазабланганида овозини кўтариб, эшикларни қаттиқ ёпади, идишларни синдиради ва сўкинади. Бундайлар Расулуллоҳ соллаллоҳу алайҳи ва салламниг хулқлари ила хулқланмаганлар.\n● Бирлаштирардилар, ажратмасдилар. Шундай одамлар бор, эридан рози ҳолида осуда ҳаёт кечириб турган синглиси ё опасининг уйига бориб, унинг кам-кўстларини айтади ва эр-хотин орасига низо уруғини сепади. Расулуллоҳ соллаллоҳу алайҳи васаллам-чи?! Одамларни бир-бирларидан бездирмас, балки бирлаштирирар, кўнгилни яқинлаштирар эдилар. Ҳамманинг қадрини билар ва шунга қараб қадрлар эдилар.\nРасулуллоҳ соллаллоҳу алайҳи васаллам Адий ибн Ҳотамни уйларига олиб кетаётганларида, у уйи сарой бир подшоҳ билан учрашаман, деб ўйларди. Йўлда бир аёл Расулуллоҳ соллаллоҳу алайҳи васалламни тўхтатиб, узоқ вақт ўз ташвишларини гапирди. Адий ибн Ҳотам Расулуллоҳ соллаллоҳу алайҳи васалламни бу аёлни гапларини эшитиб турганларини кўриб, “Аллоҳга қасамки, бу подшоҳнинг ишидан эмас” деган фикрга келади. Икковлари уйга киришганида Расулуллоҳ соллаллоҳу алайҳи васаллам унга хурмо пўстлоғи солинган теридан қилинган ёстиқ бериб, ўтиришга буюрдилар. У: “Сиз ўтиринг”, деди. У зот солаллоҳу алайҳи васаллам унга ўтиришини айтдилар. Ниҳоят у ёстиққа ўтирди ва Расулуллоҳ соллаллоҳу алайҳи васаллам ерга ўтирдилар.\n● Саҳобаларини доим йўқлаб турардилар. Биз ҳам ҳеч бўлмаганда ҳар куни кўриб турган дўстларимиз кўринмай қолса, ҳолидан хабар олишимиз лозим.\nОдам одамга иши тушади. Кимларнингдир ҳамма нарсаси бор, қийналмайди. Шу боис бошқалар билан ҳам иши йўқ. Яна кимлар ҳаётда муаммога йўлиқмаган, аммо бошқаларнинг ташвишини қилади. Расулуллоҳ соллаллоҳу алайҳи ва саллам ҳам одамларнинг ғамини еб, мушкулларини осон қилиш пайида юрардилар.\n● Яхши ишни яхши ва ёмонини ёмон дер эдилар. Яхши ишни яхши дейиш лозим. Масалан, бир кишининг айби бўлса-ю, лекин хулқи юксак ва ҳаёт тарзи мусулмонона бўлса, унинг яхши ишларини яхши, ёмонларини ёмон дейиш керак бўлади. Бу борада камайтириш ва бўрттириш тўғри эмас. Баъзида катта гуноҳлар қилиб юрган одамни ҳам яхши кўришади. Гоҳида бир кишини ёмон кўриб, ҳамма яхши ишларини эсдан чиқаришади. Имом Термизий Абу Ҳурайра розияллоҳу анҳудан ривоят қилади: “Расулуллоҳ соллаллоҳу алайҳи ва саллам: “Дўстингизни енгилроқ яхши кўринг. Бир кун келиб у душман бўлиб қолиши мумкин. Душманингизни енгилроқ ёмон кўринг. Бир кун келиб у дўст бўлиб қолиши мумкин”, дедилар”.\n● Ҳожатмандларни қуруқ қайтармасдилар. Расулуллоҳ соллаллоҳу алайҳи ва салам суҳбатларида бўлган киши у зотга ўзидан кўра яқинроқ одам йўқ деб ўйларди. Бирор нарса сўраб келган одамга ўзларида бўлса берар ва бўлмаса ширин сўз билан кўнглини кўтариб юборардилар.\n● Қўпол ва адабсиз эмас, балки хушмуомала бўлганлар. Расулуллоҳ соллаллоҳу алайҳи ва саллам бошқаларни айбламас, мазах қилмас, уялтирмас ва ҳақоратламас, балки очиқ чеҳрали ва мулойим эдилар. Ёқтирмаган нарсаларига кўп ҳам эътибор қаратмай, гўё билмагандек кетаверардилар. Одамлар у зот соллаллоҳу алайҳи васалламга юришда ҳам, туришда ҳам, гапиришда ҳам тақлид қилишарди.\n● Саҳобалар кулса кулар ва ноўрин гапга сабр қилардилар. Расулуллоҳ соллаллоҳу алайҳи васаллам дўстлари билан яшар, улар кулcа кулар, ажабланган ишларда ажабланар ва бошқаларнинг жафоларига сабр қилардилар.\nБир киши Расулуллоҳ соллалллоу алайҳи васалламга: “Эй Муҳаммад, менга бу молдан бер. Чунки бу мол сеники ҳам, отангники ҳам эмас” деди. Шунда у зот соллаллоҳу алайҳи васаллам: “Тўғри айтасан, бу Аллоҳнинг моли”, дедилар.\nБир марта бир аъробий Расулуллоҳ соллаллоҳу алайҳи васалламнинг кийимларидан тортганида муборак бўйинларида изи қолди. У зот унинг озорига сабр қилдилар.\n● Бирор кишининг гапини бўлмасдилар.\nРасулуллоҳ соллаллоҳу алайҳи ва саллам хислатлари ҳақидаги гаплар китобларга сиғмайди, йиллар маъруза қилинса ҳам тугамайди, лекин буни Аллоҳ таоло қисқа қилиб бир неча калималар билан ифодалаган:\n“Албатта, Сиз буюк хулқ узрадирсиз!”. (“Қалам” сураси 4-оят).


КАМБАҒАЛЛИК АЙБ ЭМАС, ЛЕКИН… – Тошкент Ҳақиқати\nКАМБАҒАЛЛИК АЙБ ЭМАС, ЛЕКИН…\n4 июль № 45 (13306) | Сара мақола , Шу сонга\n“Бу синовли даврда рақамлар ортидан қувиш эмас, балки халқни рози қилиш учун чин кўнгилдан ишлаш керак”.\nБугунги кунда Тошкент вилоятида 40 минг 474 та кам таъминланган ва эҳтиёжманд оила мавжуд.\nБизнинг Асомиддин исмли амакимиз бўларди, бувамнинг айтишларича эл орасида Асом бува, деб донг таратган бу инсон ишнинг кўзини биладиган, айни пайтда қаттиқ меҳнат қиладиган киши бўлган. Унинг оиласи томорқасидаги деҳқончилик ва шахсий чорвачиликнинг орқасидан бадавлат яшаган. Хонободда биринчи шахсий енгил машинани шу хонадон минган, икки қаватли уй қуришни улар бошлаб беришган, ўзидан орттириб, муҳтожларнинг кори-хайрига ҳам яраган.\nАммо, ҳаётда одил ва тўғрисўз бўлган Асом бува ёрдам сўраб мурожаат қилганларга ўзининг шартини қўйган. Яъни, томорқасига экин экиб ҳосилини кутаётган, оғилидаги қозиғида моли бўлганларгагина ёрдам қилган.\nБунинг акси бўлса, яъни томорқасини қаровсиз, оғилини чорвасиз қолдирганларга рад жавобини берган. У киши “Ким камбағал?”, деган саволга дангалига: “Дангаса, ишёқмас ва ношуд камбағал, бундан кейин ҳам ночор яшайди”, деб жавоб берган экан…\n2020 йил 19 июнь куни ўтказилган Олий Мажлис Сенати бешинчи ялпи мажлисида Сенат раиси Танзила Норбоева биринчи маротаба Ўзбекистонда рўйхатга олинган 7 миллион 192 минг хонадондан 300 мингдан зиёди (4,1 фоизи) эҳтиёжманд оила экани аниқланганлигини маълум қилди. Сўзида давом этиб, пандемия туфайли кам таъминланган оилалар аҳволи янада мураккаблашгани учун ҳозирда энг камбағаллик даражасида яшаётган ана шу 300 минг оилани вазиятдан чиқариш устида қизғин иш олиб борилаётганлиги ва уларни иш билан таъминлаш ҳамда доимий даромад манбасига эга бўлиши учун барча чоралар кўрилаётганлигини айтди.\nАслида бу борадаги тизимли ишлар Ўзбекистон Республикаси Президентининг 2020 йил 26 мартдаги «Иқтисодиётни ривожлантириш ва камбағалликни қисқартиришга оид давлат сиёсатини тубдан янгилаш чора-тадбирлари тўғрисида»ги Фармони ва шу фармон ижроси доирасида давлат раҳбарининг «Ўзбекистон Республикаси иқтисодий тараққиёт ва камбағалликни қисқартириш вазирлиги ҳамда унинг тизим ташкилотлари фаолиятини ташкил этиш тўғрисида»ги Қарори қабул қилинганда бошланган эди, десак тўғри бўлади.\nПрезидентимиз бугунги пандемик вазиятда аҳолининг бу қатламига кўмак бериш юзасидан тезкор чоралар кўриш кераклигини эътиборга олган ҳолда, жорий йил 9 июнь куни миллий иқтисодиёт барқарорлигини таъминлашга доир долзарб масалалар муҳокамасига бағишланган йиғилишда бунга алоҳида тўхталиб, янгича ёндашув ва инструментларни қўллаш орқали жорий\nйил иқтисодиётда ўсиш суръатларини таъминлашда 8 та асосий йўналишни аниқ кўрсатиб ўтди. Бу йўналишнинг иккинчиси айнан камбағалликни қисқартириш ва аҳоли бандлигини ошириш масаласи этиб белгиланди.\nТаъкидлаш керакки, бу кўрсатмалар асосида ҳудудларда камбағалликни қисқартириш ва аҳоли бандлигини ошириш ишлари мутлақо янги кўринишда давом эттирилмоқда. Давлатимиз раҳбарининг тегишли фармонлари ва ҳукумат қарорлари орқали нафақат аҳоли, балки тадбиркор ва кичик бизнес вакилларини қўллаб-қувватлаш бўйича аниқ чоралар белгиланмоқда. Мазкур ҳужжатлар шу жиҳатдан муҳимки, уларда нафақат камбағалликни қисқартириш, балки камбағалликни баҳолаш ва мезонларини белгилаш, «Истеъмол саватча»сининг минимум миқдорини ишлаб чиқиш вазифалари аниқ қилиб қўйилди.\nБу борадаги ишлар изчил давом эттирилмоқда. Амалдаги кўплаб талаб ва чекловлар қайта кўриб чиқилиб, соддалаштирилмоқда, тадбиркорлик билан шуғулланиш имкониятлари янада кенгайтирилмоқда, улар қўллаб-қувватланмоқда, ўзини-ўзи банд қилган шахсларга ҳам қўшимча имтиёзлар яратилмоқда. Масалан, жорий йилнинг 1 июлидан ўзини ўзи банд қилган шахсларни рўйхатга олиш тартиби янада соддалаштирилди.\nЭнди ўзини ўзи банд қилган шахсларни рўйхатга олиш хабар бериш тартибида ўзини ўзи банд қилган сифатида рўйхатдан ўтганликни тасдиқловчи код (QR-код) берган ҳолда махсус мобиль илова ёхуд солиқ тўловчининг шахсий кабинети орқали амалга оширилади.\nДавлатимиз раҳбарининг фармони билан ўзини ўзи банд қилган шахслар шуғулланиши мумкин бўлган фаолият (ишлар, хизматлар) турлари рўйхати 67 тага кенгайтирилди ва бу йўналишда фаолият олиб бораётган кичик бизнес субъектлари даромад солиғидан озод қилинди. Шунингдек, ўзини ўзи банд қилган шахслар 2020 йил учун ижтимоий солиқни ҳақиқатда ишлаган вақтидан қатъи назар, БҲМнинг камида 50 фоизи ҳажмида тўлайдиган бўлди.\nБу имтиёз ва имкониятлардан қанча одам фойдаланиб, манфаатдор бўлаётганлигини тасаввур қилиш учун Олий Мажлис Сенати мажлисида таъкидланган битта рақамни келтириб ўтамиз. Бунинг натижасида ўтган даврда 500 мингдан зиёд тадбиркорлик субъекти ва 8 миллиондан ортиқ фуқарога қарийб 30 триллион сўмлик имтиёз ва преференциялар берилди. Пандемия даврида аҳолини ижтимоий қўллаб-қувватлаш бўйича бошланган бундай хайрли ишлар мамлакатимизнинг барча ҳудудларида давом эттирилмоқда.\nМаълумотларга кўра, бугунги кунда Тошкент вилоятида 40 минг 474 та кам таъминланган ва эҳтиёжманд оила мавжуд бўлиб, улар ҳам бундай имкониятлардан четда қолмаяпти. Айни кунларда мазкур оилаларнинг ишсиз аъзоларини иш билан таъминлаш ҳамда моддий ёрдам кўрсатиш мақсадида шаҳар ва туманлардаги ижтимоий ночор оилалар «Саховат ва кўмак» умум- халқ ҳаракати доирасида 9 мингдан ортиқ ҳомий ташкилотларга бириктирилди. Пандемия шароитида 49 мингдан зиёд оилага жами 20,5 миллиард сўмлик моддий ёрдам кўрсатилган бўлса, вақтинча ишсиз қолган 68 минг 274 нафар аҳолининг 44,5 мингдан зиёдининг бандлиги таъминланган.\nБундай саъй-ҳаракатлар замирида халқимиз фаровонлигини таъминлаш ва уларга ҳар жиҳатдан бекаму кўст турмуш тарзини яратишдек эзгу мақсад мужассам. Айни пайтда бу борада Президентимизнинг “Бу синовли даврда рақамлар ортидан қувиш эмас, балки халқни рози қилиш учун чин кўнгилдан ишлаш керак”, деган ақидасига амал қилинмоқда. Масалан, жорий йилда биргина Ветеринария ва чорвачиликни ривожлантириш давлат қўмитаси томонидан кам таъминланган 28 минг хонадонга наслли эчки, 50 минг оилага парранда, 100 мингтасига наслли қуён тарқатиладиган бўлди. Маҳалла ва оилани қўллаб-қувватлаш вазирлигига қўшимча ажратилган 992 миллиард сўм маблағни ҳамда “Саховат ва кўмак” жамғармасидаги 70 миллиард сўм қолдиқни муҳтож оилаларга аниқ ва адолатли етказиш бўйича қатъий топшириқ берилди. Бу рўйхатни яна давом эттириш мумкин…\nШу ўринда бир мулоҳазани ўртага ташлашни ўринли деб билдик. Хўп, Президентимизнинг топшириғи билан ҳукумат, барча вазирлик, идора ва ташкилотларнинг вакиллари жойларда уйма-уй юриб, кам таъминланган оилалар рўйхатини шакллантириб, уларни камбағалликдан чиқариш, тадбиркорлик билан шуғулланишига имконият яратиб бериш учун бутун чораларни кўрмоқда. Одамларчи, одамлар бунинг қадрига етишаяптими? Давлат томонидан амалга оширилаётган бундай кўламли ишлар, ажратилаётган маблағлар улар учун эканлигини ҳис қилишаяптими? Афсуски, бу саволларга ижобий жавоб бера олмаймиз…\nОдамларимиз орасида шундай тоифадаги кишилар борки, улар иш йўқлигидан нолишади. Лекин, иш топиб берсангиз баҳона излайди, корингга ишлатгин, деб кўмак ажратсангиз “Менга кам тегди” дейди, томорқангга эккин деб ерини ҳайдаб, уруғлигини берсангиз, ишловини қилмайди, чорвангни кўпайтир деб мол берсангиз, сотиб юборади.\nБундай тоифадагилар бу ишларни гўёки, шундай бўлиши керакдай, қонуниятдай қабул қилишади. Буларни кўриб азборийи ёқа ушлайсан. Аслида бугун камбағалликни бўйнига олаётганлар ишёқмас, дангаса, имкониятлардан фойдаланишни истамаётган кимсалардир. Руҳшуносларнинг фикрича, бой ёки камбағал бўлишига инсоннинг ўзи сабабчи бўлар экан. Шунинг учун ҳам Ғарб мамлакатларида соғ-саломат бўлиб, камбағал, қашшоқ яшайдиган одамга ҳеч ким раҳм-шафқат қилмайди.\nНега дейсизми? Чунки, бундайларга ёрдам бериш жамиятни бузади, деб ҳисоблашади. Назаримда, бизда ҳам бундайларга ёрдам ва эътибор кўрсатиш билан бирга: “Ҳей, сен, нега бу аҳволга тушиб қолдинг? Шундай яшашдан уялмайсанми? Нега яхши яшаш учун берилаётган имкониятлардан фойдаланмаяпсан?” деб сўрайдиган пайт келди.\nЗеро, бир томонлама ҳаракат билан камбағалликни тугатиб, муаммоларнинг ечимини топиб бўлмайди. Иккинчи тарафни ҳам ҳаракатга келтириш керак. Асом бува айтмоқчи, бунинг йўли битта. Дўппини бир четга олиб қўйиб, каллани ишлатиш, ақлни чархлаш ва меҳнат қилиш. Акс ҳолда, осмондан чалпак кутиб ўтирганлар сони камаймайди.\nОлимбек Ҳамраев\t2020-07-06T15:58:56+00:00


Шимолий Корея қитъалараро баллистик ракета учун янги двигателни синовдан ўтказди\n08:49 / 09.04.2016\nШимолий Корея Сохэ полигонида қитъалараро баллистик ракета учун янги турдаги двигателни қуруқликдаги синовини ўтказди. ТАСС ахборот агентлигининг маълум қилишича, бу ҳақда 9 апрелда Корея Марказий телеграф агентлиги хабар берган.\nТаъкидланишича, двигатель мамлакатнинг мудофаа саноати мутахассислари томонидан маҳаллий технологиялар асосида яратилди.\nСиновни Шимолий Корея етакчиси Ким Чен Иннинг шахсан ўзи бошқарди ва у бу синовни "Корея Ишчи партиясининг 7-қурултойи олдидан Шимолий Корея мудофаа қобилиятини мустаҳкамлашдаги катта воқеа" деб атади. Қурултой май бошида бошланади.\nКим Чен Ин бу муваффақиятли синов натижасида "америкалик империалистлар ва бошқа душман кучларига ядровий ҳужумнинг яна бир турини қўллаш кафолатланганини" таъкидлаб ўтди.


Тўнғичи учга тўлмай, келини яна юкли бўлибди. Аллоҳ берса, нима қилсин?! Эҳтимол, буниси ҳам ўғилдир, яна ким билади. Зумрад шу хаёлларга андармон бўлиб турганида, узоқдан келаётган кишига кўзи тушди-ю... неварасини ерга қўйиб, деворнинг бузилмай қолган ерига яшириниб, келувчини кузатди. Яхшиям, болани ерга қўйгани, ҳалиги киши яқинлашганида юраги дукуллаб, вужуди титраб кетди. Бу нигоҳлар таниш, жуда қадрдон, ҳатто эгнидаги банорас тўн ҳам ўзининг бисотидан чиққан... Кумуш айнимайди, олтин зангламайди, деганларидек, ҳамон ял-ял ёнади. Демак, қори аканинг уйи шу атрофда, масжид ҳам узоқмас, яёв борсалар керак...\nШу-шу бўлди-ю, Зумрад ҳар куни пешин ва асрда йўл пойлайдиган бўлди. Қори ака гоҳ у, гоҳ бу томонга ўтганида, юраги ўйнаб кузатарди. Истараси иссиқ, йирик кўзлари беихтиёр чорлайдиган хушсурат инсон кундошидан қолган қизи унаштирилганда тўй олиб келган қори йигит. Зумраднинг ўшандаёқ унга бошқача меҳри тушиб қолганди. Одамларнинг айтишича, у ўн икки ёшида Қуръонни тўлиқ ёдлаб, эл оғзига тушган. Дин — афюндир, деб тақиқланган даврларда ҳаётини таҳликага қўйиб, неча-неча синовлардан ўтган, дейишади. Мир Араб мадрасасини тугатиб, масжидда ишлаган, Бароқхон мадрасасида дарс берган. У қаерга борса, шу банорас тўнини асраб кийиб, узоқ йиллар охорини тўкмаган.\nЗумраднинг хаёли қочди... Дунёнинг ишлари қизиқ. Ҳар нарса Аллоҳдан: ҳуснда тенги йўқ сулув қизни дунёга келтирган она унинг камолини кўриб, тезроқ улғайса-ю, эгасига топширсам, дея сеп йиғди. Замонасининг энг олди чевари, нозиктаъб, хушрўй санами бўлган аёл игна билан банорас тўн, зарбоф паранжи, шоҳи сўзана-ю кимхоб пардаларгача тайёрлади. Аммо қизи ва ўғлининг камолини кўриш унга насиб этмади. Ювилган кирларни куч билан сиқаётганида кафтининг юмшоқ жойига кириб кетган қил игна кўксига санчилиб, ўттиз етти ёшида умри поёнига етди.\nАсрга айтилган азон товуши эшитилди. Зумрад хаёлини йиғди. У биринчи турмушида ўн йил умргузаронлик қилиб, фарзандсизлик туфайли ажрашган. Тақдир тақозоси билан ўзидан ўн беш ёш катта, хотини вафот этган кишига турмушга чиқишга розилик берди. Икки сағирни оқ ювиб, оқ тараб, уйли-жойли қилди. Яратгандан фарзанд сўради. Чин дилдан қилган илтижолари ижобат бўлиб, уч йилда юкли бўлди. Бир-биридан чаққон, уддабур он қизлар кўрди. Аммо хаёлининг бир чеккасида ўша — банорас тўнли киши яшайверди. Кўнгил кўнгил-да, унга буйруқ бериб бўлармиди...


Ўсмирлар мундиали муаммолари / CHAMPIONAT.asia\nЎсмирлар мундиали муаммолари\nТуркияда ёшлар ўртасидаги жаҳон чемпионати якунига етди. Энди бизни шу йилнинг октябрь ва ноябрь ойларида бўлиб ўтадиган ўсмирлар иштирокидаги мундиал баҳслари кутмоқда.\nБААда ўтказиладиган мусобақа биз учун ҳам аҳамиятли. Унда Дилшод Нуралиев бошчилигидаги ўсмирларимиз иштирок этади, қолаверса, бу мусобақа қитъамизда ташкил этилади. 2017 йилги ўсмирлар мундиалига мезбонлик қилишни хоҳлаётган мамлакатлар қаторида биз ҳам бормиз. Хўш, БААда ҳозир қандай муаммолар кузатилмоқда?\nБиринчи ўринда Туркиядаги ёшлар чемпионати ҳақида қисқача тўхталиб ўтсак. Турнирнинг ташкилотчилик савиясига яхши баҳо берган эдик. Лекин ФИФА ходимлари мусобақа мобайнида ташкилотчилик борасида кўплаб муаммолар келиб чиққанини таъкидлашган. Демак, Туркия умумий баҳо берганда ишончни унчалик оқлай олмаган. Бошқа тарафдан ёшлар ва ўсмирлар ўртасидаги жаҳон чемпионатлари асосан ўртача шароитларга эга бўлган, бироқ катталар мундиалини қабул қилишга имконияти катта бўлмаган мамлакатларга берилади. Туркия эса ФИФАнинг терма жамоалар учун иккинчи рақамли мусобақасини ўзида қабул қилиб бўлди. Катталар жаҳон чемпионати борасида эса уларнинг имконияти катта эмаслиги барчага аён. Лекин турклар 2020 йилги Олимпиадани Истанбулда ўтказиш учун ариза беришган. Олимпиадани бир шаҳарда ўтказиш имконияти мавжуд. Лекин жаҳон чемпионати учун бутун мамлакат бўйлаб турли даражадаги ишларни амалга ошириш шарт.\nТуркиядан фарқли равишда БАА анча кичик мамлакат ва бу ерда ташкилий ишларни ажойиб ҳолатга келтириш мумкин. Худди Қатардаги Осиё Кубоги сингари. Қатарда жамоалар ва журналистларга жуда юқори даражадаги шароитлар муҳайё этилганди. Журналистлар учун ОФК томонидан тавсия қилинган меҳмонхоналардан медиа марказга махсус автобусда етиб келиш, бу ердан эса ўйинлар бўлаётган стадионлар, машғулотлар ўтказилаётган майдонларга бемалол етиб бориш имконияти мавжуд эди. Машғулот бўлаётган майдонлардан эса учрашувлар бўладиган стадионларга ҳам автобуслар жадвал асосида қатнарди. Агар БАА истаса, ўсмирлар мундиалини шундай тарзда ташкил этиши мумкин. Лекин бунинг учун катта миқдорда маблағ керак бўлади. Қатарда иштиёқ бор эди. Улар бутун дунё Қатар жаҳон чемпионатини ўтказишни ФИФАдан сотиб олганини гапираётган бир пайтда ўзларининг имкониятини барчага кўрсатиб қўйишни хоҳлашганди. Улар бу билан танқидчиларнинг овозини ўчириб қўя олишди деса бўлади. Чунки ҳозир фақат мундиалнинг қайси фаслда бўлиб ўтиши муҳокама қилиняпти холос. 2 йилдан кейин Австралияда Осиё Кубоги ўтказилади. Австралияликларнинг ўзлари Қатардаги шароитларга қойил қолиб, бу каби шароитни яратиш жуда қийин бўлишини таъкидлашганди. БААда эса бундай иштиёқ кузатилмайди. Чунки араблар минтақасига шу билан жаҳон чемпионатини ташкил қилиш имконияти яна қачон берилишини ҳеч ким билмайди. БАА 2019 йилги Осиё Кубоги мезбонлиги учун ариза топширган, бироқ ОФКнинг мусобақаларни ўтказишда ўз талаблари бор.\nДемак, БААдаги биринчи муаммоли ҳолат стадионлар билан боғлиқ. Биз ҳамиша ОЧЛ учрашувларини кузатиб, у ердаги стадионларда камчиликлар деярли йўқлиги ҳақида таъкидлаб келганмиз. Лекин ФИФАнинг жаҳон чемпионати ўтказиш учун махсус талаблари бор. Шунга кўра, ўйинлар бўлиб ўтадиган стадионларнинг 5тасида шароитлар ўша талабларга жавоб бермайди. Бироқ уларда ҳали зарур таъмирлаш ишлари бошланмаган. Чемпионат эса октябрь ойининг иккинчи ярмида старт олади. Бундан кўриниб турибдики, маҳаллий ташкилотчилар олдида унчалик кўп вақт қолгани йўқ. Барча ишларни бажариш учун ишчилар сони етишмовчилиги юзага келган. Натижада ишлар ўз вақтида бажарилмаяпти. Бунга эса чемпионатни ўтказиш учун ажратилган маблағнинг тугагани сабаб бўлган. Ким ҳам БААда шундай вазият кузатилиши кутган? Ҳеч ким. Аслида маблағ йўқ эмас, шунчаки дастлаб ажратилган пул ишлатиб бўлинган. Қўшимча пул ажратиб беришда эса муаммолар келиб чиқмоқда. Бу ерда БАА футбол федерациясининг ФИФА билан баъзи масалаларни келиша олмаётгани асосий ўринга чиқмоқда. Бу ерда гап ФИФАнинг мезбон мамлакатга ажратадиган пули ҳақида кетяпти. 2007 йил ФИФА Жанубий Кореяга мундиални ташкил қилиш учун 6-7 миллион АҚШ доллари маблағида пул берган. Нигерия бунинг учун 30 млн, Мексика эса 15 млн долларни қўлга киритган. БААга ҳозирча ФИФА 3 миллион маблағ ажратишга тайёр эканлигини маълум қилган. Албатта, бошқаларга қараганда анча кам маблағ олаётган БАА бундан норози. Бу ҳолат эса ўсмирлар жаҳон чемпионатининг тайёргарлик ишларига салбий таъсир кўрсатмоқда.\nСтадионларда прожекторларнинг 2000 люкс ёруғлик бера олмаслиги энг асосий муаммолардан бири эди. ФИФА стадионларда бу миқдор 1500 люксни ташкил этишига розилик билдирган. 4 стадионда бу борада муаммо бўлмайди. Бироқ қолган 3 стадионда ёритишни 1500 люксга етказиш учун жами 2,5 млн АҚШ доллари миқдорида маблағ зарур бўларкан. Ўсмирлар жаҳон чемпионати бюджети 15 миллион доллардан иборат. Лекин ҳозир қолган шароитларни яратишга яна 5-6 миллион миқдорида маблағ кетиши аниқ. Балки, бундай вазиятда ФИФА БАА футбол федерациясининг талабига кўнишга мажбур бўлар. Яъни, чемпионат харажатлари учун белгиланган сметани оширар. Бошқа давлатларга ажратилган пул миқдори анча баланд бўлгани амирликлар вакилларининг асабига ўйнаган бўлиши ҳам мумкин. Айни пайтда маълум принципга асосланган қарама-қаршилик кузатилмоқда дейиш мумкин. Чунки БАА истаган тақдирда катта маблағ сарфлаш имкониятига эга.\nСтадионлар масаласига келсак, яна 3 стадионда таблоларни алмаштириш лозим. Ҳозирги таблолар ФИФА талабларига мос келмайди. Биз жуда яхши ҳолатда деб ўйлаган стадионларда шундай камчиликлар бўлгани кўрсатадики, жаҳон чемпионатини ташкил қилиш осон иш эмас. У ўсмирлар ёки ёшлар ўртасида ўтказилаётган бўлса ҳам. Журналистлар учун эса стадионлар, ОФК томонидан тавсия қилинган меҳмонхоналар ва медиа марказлар ўртасида автобус қатнови йўлга қўйилиши ҳозирча ҳал этилмаган. Агар пул билан боғлиқ ҳолат ижобий ҳал қилинмаса, бунинг бўлмаслиги ҳақиқатга яқинроқ. Фақат медиа маркази ва стадионларда журналистларга қулай шароитлар яратилади.\nБАА ҳам худди Туркия сингари ФИФАнинг бошқа катта аҳамиятли турнирларига яқин орада бошқа даъвогарлик қилмаса керак. Чунки ёшлар ва ўсмирлар мундиалини қабул қилиш истагида бўлган давлатлар етарлича. Лекин меҳмонхона, йўллар инфратузилмаси, стадионлар, машғулот майдонлари ва бошқа жиҳатлар борасида яхши ҳолатда бўлган шундай мамлакатларнинг чемпионатни ўтказишда муаммога дуч келгани бизга сабоқ бўлиши лозим. Чунки 2017 йилги ўсмирлар мундиалини ўтказиш учун даъвогарлик қилаётган давлатлар сафидан ўрин олганмиз. Бундай тажрибалар эса бизга асқотиши аниқ.


ТДТУ қайта ташкил этилмоқда: факультетлар сони камаяди – Газета.uz\nТДТУ қайта ташкил этилмоқда: факультетлар сони камаяди\nТДТУда муҳандислик тизимлари ва муҳандислик-физика факультетлари очилиб, бошқа факультетлар қайта ташкил этилади.\n11 май 2016, 15:33 Жамият\nАбу Райхон Беруний номидаги Тошкент давлат техника университети (ТДТУ)да келгуси ўқув йилидан бошлаб иккита янги факультет — Муҳандислик тизимлари факультети ва Муҳандислик-физика факультети очилади. Мазкур ўзгаришлар Ўзбекистон Президентининг 2 майдаги ОТМ фаолиятини такомиллаштириш тўғрисидаги қарорида ўз ифодасини топган.\nҲужжатда ТДТУ республиканинг муҳандислик-техника йўналишлари бўйича олий маълумотли кадрлар тайёрлаш соҳасидаги базавий олий таълим муассасаси ҳисобланиши белгилаб қўйилди.\nТДТУнинг Нефть ва газ факультети талабалар контингенти Губкин номидаги Россия давлат нефть ва газ университетининг Тошкентдаги филиалига ўтказилади.\nУниверситетнинг давлат раҳбари томонидан тасдиқланган янги ташкилий тузилмаси ўз ичига Машинасозлик технологиялари факультети, муҳандислик геологияси ва кончилик иши факультети ва Энергетика факультетини ҳам ўз ичига олади.\nБунга қадар ТДТУда еттита факультет фаолият юритар эди: Механика-машинасозлик, Геология ва кончилик иши, Авиация, Электроника ва автоматика, Энергетика, Нефть ва газ ҳамда Саноат тармоқларини бошқариш.\nОТМдан «Газета.uz»га хабар қилинишича, айни пайтда ТДТУда 2008 йилда Тошкент давлат авиация институти ўрнига ташкил этилган Авиация факультети талабаларини нима кутаётгани ҳақида маълумот берилганича йўқ.\nҚарор билан, шунингдек, Фанлар Академияси Ион-плазма ва лазер технологиялари институти ҳамда унинг ҳузуридаги Ихтисослаштирилган конструкторлик-технология бюроси тугатилди. Уларнинг аттестациядан ўтган илмий ва муҳандис ходимлари ТДТУнинг янги ва қайта ташкил этилган факультетлари, шунингдек, йўналишлар бўйича кафедра ва лабораторияларига ишга қабул қилиниши мумкин.\nУниверситет саноатнинг асосий йўналишларини модернизация ва диверсификация қилиш бўйича ўрта ва узоқ муддатли стратегик дастурларни самарали амалга ошириш учун юқори малакали мутахассисларни тайёрлаш даражасини тубдан юксалтириш, жаҳоннинг муҳандислик таълимини ривожлантириш тажрибасидан келиб чиқиб кадрлар тайёрлашни ташкил этиш ва сифатини яхшилаш, шунингдек замонавий моддий-техник базани яратиш мақсадларида қайта ташкил этилаётгани қарорда ўз ифодасини топди.


2 март куни Ўзбекистонда ёғингарчилик давом этади\n21:14 / 01.03.2017\nРеспублика Гидрометеорология марказининг хабар беришича, 2 март куни Тошкентда ҳаво ўзгариб туради, вақти-вақти билан ёмғир ёғади. Ёғаётган ёмғир қорга айланиши мумкин. Ғарбдан секундига 5-10 метр тезликда эсаётган шамол секундига 12-17 метргача кучайиши мумкин. Кечаси 0-2, кундузи 3-5 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 3-8 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 3 даража совуқ, 2 даража илиқ, кундузи 3-8 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда ёмғир ёғиб, туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучаяди. Кечаси 3 даража совуқ, 2 даража илиқ, кундузи 3-8 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғиб, туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучаяди. Кечаси 0-5, кундузи 5-10 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, баъзи жойларда ёғингарчилик бўлиб, туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучаяди. Кечаси 0-5, кундузи 3-8 даража илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёғингарчилик бўлиб, туман тушиши мумкин. Қор кўчиши хавфи бор. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучаяди. Ҳаво ҳарорати кечаси ва кундузи 2-7 даража совуқ бўлади.